Zapatu eguerdian banatuko dituzte alkate makilak - Lea-Artibai eta Mutrikuko Hitza : Lea-Artibai eta Mutrikuko Hitza\nZapatu eguerdian banatuko dituzte alkate makilak\nMutrikuko, Markina-Xemeingo eta Gizaburuagako udal gobernu aldaketak dira aipagarrienak. Alkate makilak hartu arren, herri batzuetan udal osaketa beranduago egingo da.\nUdal osaketa berrira begira jarrita daude Lea-Artibai eta Mutriku herriak ere. 2015-2019 agintaldia amaitu ostean, zapatu [ekainak 15] eguerdian osatuko dituzte maiatzaren 26ko udal haustekundeetatik sortutako udal gobernu berriak herriz herri. Orduan hartuko dituzte 2019-2023 agintaldirako karguak herritarren bozkek hautaturiko alkateek eta zinegotziek. Herritarrak ekitaldietara gonbidatu dituzte.\nBertoko herriei dagokionez, Mutrikuko, Markina-Xemeingo eta Gizaburuagako udal gobernu aldaketak dira aipagarrienak. Mutrikun, orain dela lau urte galdu zuen alkate makila berreskuratuko du EH Bilduk. Joseba Palenzuelak 12:00etan udal areto nagusian hasiko den ekitaldian hartuko du alkate kargua, eta, aldi berean, udal berriaren osaketa egingo dute. Hori bai, udal eraketa osoa bizpahiru aste beranduago egingo dutela aurreratu dute. “Udalbatza horretan, batzordeak eta batzordekideak izendatu eta hautatuko dira, arduradunekin batera”.\nMarkina-Xemeinen, berriz, Luis Egurrola EAJren alkateak hartuko du aginte makila, 12:00etan hasiko den ekitaldian. Ondoren, Hirurok tabernako terrazan, pintxo-potea egingo dute. Gizaburuagan, berriz, zapatu eguerdira arte ez da jakingo nork ordezkatuko duen agintean Juan Migel Arostegi. Ibaibasoko bost zinegotziek 11:30ean batzarra egingo dute, eta 12:00ak aldera argituko dute zein izango den alkate berria.


Deskribapena | Policlínica Gipuzkoa\nKirurgia-bloke berriaren instalazioen deskribapena\nCategoría: KIrurgia Orokorra\ndeskribapena, instalazioak, kirurgia blokea, Policlínica Gipuzkoa\nKirurgia-blokeak kirurgian aritzeko ekipamendu aurreratuenak ditu, eta Policlínica Gipuzkoan garatzen dugun jardueraren % 85 kirurgia da hain zuzen.\nHamabi ebakuntza-gela, Eguneko Ospitalea,\nObstetriziako-eremua, Zainketa Intentsiboetako Unitatea (ZIU), Anestesia Ondoko Bizkorketarako Unitatea (ABU), ditu bloke kirurgiko berriak.\nKirurgia-blokeak kirurgian aritzeko ekipamendu aurreratuenak ditu, eta Policlinica Gipuzkoan garatzen dugun jardueraren % 85 kirurgia da hain zuzen.\nPoliclínica Gipuzkoak orain arte 8 ebakuntza-gela baino ez zituen. Orain, aldiz, 12 ebakuntza-gela guztiz berriak ditu eta guztiek kirurgia-praktika aurreratuenetan aritzeko ekipamenduak dituzte.\nZirkuluerdi baten inguruan antolatuta daude ebakuntza-gelak, alde bakoitzean 6 daude. Hala, pazienteak eta sanitarioak azkarrago iristen dira beste igarotze-eremuetara, hala nola, ZIUra eta ABUra.\nEbakuntza-gela berrien berrikuntzen artean nabarmendu behar da horietako bi guztiz integratuta daudela. Hau da, ebakuntzen irudiak eta soinua hartzeko kamara modernoak dituzte. Kamera horiek bereizmen hoberenekoak dira eta hiru dispositiboren (kamera orokorra, ebakigunerako kamera eta kamera endoskopikoak) bidez irudiak kanpora bidaltzeko gai dira. Hala, munduko edozein tokitatik ebakuntza kirurgikoa ikustea posible izango da.\nEbakuntza-gelak integratuetan ekipamendu guztiak monitore batetik ukimen bidez eta mikrofono batetik hitz eginez erabili ahal izango dira. Hala nola, ebakuntza-mahaia, lanparak, kamerak eta kirurgia-tresneriak.\nKirurgia-blokeko beste espazioen moduan, ebakuntza-gelek 50 m2 baino gehiago dituzte eta eremu garbiak eta zabalak dira. Ekipamendu medikoa eta material kirurgikoa zintzilik dago dorre moderno batzuei esker.\nProfesional sanitarioek ere azken aurrerapenak izango dituzte hainbat arlotan, besteak beste: kirurgia endoskopikoan, laparoskopia-kirurgian eta kirurgia errobotikoan.\nEguneko Ospitaleak edo Kirurgia Anbulatorioko Unitateak banako 18 gela ditu kirurgia anbulatorioa bultzatzeko. Gaur egun guztizko % 49 pazienteak dira.\nGela horien ezaugarri nagusiak dira garbiak eta oso zabalak direla eta argi naturala dutela. Gela guztiek komuna eta telebista dute.\nEguneko Ospitale berriari esker, Policlínica Gipuzkoak kirurgia anbulatorioaren alde hartutako ildoa sustatuko du. Kirurgia horrek zauri txikieneko teknikak erabiltzen ditu. Ondorioz, pazientea azkarrago osatzen da ospitaleratze beharrik gabe.\nPoliclínica Gipuzkoak bakarrik obstetrizian jarduteko zona bat jarri du martxan. Zona horrek Laguntza Bidezko Ugalketa-unitate bat du eta in vitro ernalketa teknikak aplikatuko dituzte bertan.\nDilataziorako bi areto eta erditze-gela moderno bat ere ditu. Erditze-gelan argia naturala da eta horrek erditzeko garaian giro lasaiagoa eskaintzen du. Halaber, zesareak artaratzeko ekipamendu aurreratuenaz prestatutako erditze eta ebakuntza-gela bat eta jaio berriak bizkortzeko eremu bat ditu.\nZAINKETA INTENTSIBOETAKO UNITATEA\nZainketa Intentsiboetako Unitate (ZIU) berria irekitzean, Policlínica Gipuzkoak 14 ZIU postu berri izaten ditu. Postu garbiak dira eta banako geletan antolatuta daude. Beharrezko kirurgia-tresneria (seruma, perfusio medikazio-ponpak, aireztapena eta monitorizazioa) izaten duten dorre modernoez hornituta daude.\nAlde horretatik, Zainketa Intentsiboetako Unitate berria mota guztietako pazienteekin lan egiteko prestatuta dago. Geletan, bereziki kontuan hartu da ekipamenduak zoruan ez uztea, errazago jardun ahal izateko.\nHorrez gain, ZIUan erizaintzako bi kontrol eta itxarongela bat daude. Halaber, informaziorako gelak dauzka. Gela horietan senideei beharrezko intimitateaz pazientearen egoerari buruzko informazioa eman ahal izango zaie.\nANESTESIA ONDOKO BIZKORKETARAKO UNITATEA\nAnestesia Ondoko Bizkorketarako Unitatea (ABU) ebakuntza-gelekin zuzenean lotuta dago. ABUak guztira 15 postu ditu.\nABUko zazpi postu kasu larriak artatzeko prestatuta daude eta erizaintzako kontrol bat dute. Horrez gain, ABUko postu guztiak monitoreak dituzte anestesista-taldeak eta erizainek unitatean ospitaleratutako pazienteen bizi-konstanteak kontrolatzeko eta ikusteko erabiltzen dituzte.\nKirurgia-blokeak Esterilizazioko Zentrala du, ebakuntza-geletara zuzenean sar daiteke korridore, igogailu eta karga-jasogailu independenteen bidez. Hala, esterilizatutako material kirurgikoaren joan-etorriak errazten eta izugarri zaintzen ditu.\nKirurgia-instalazioetan erabiltzen den material, orga eta tresneria guztiak Esterilizazioko Zentraletik igarotzen du. Zentralean, kirurgia-bloke berriko esterilizazio-eremura sartu ahal izateko beharrezko tratamendua aplikatuko zaie.\nEsterilizazioko Zentral berriari esker, Policlínica Gipuzkoak kirurgia-bloke berrian eskainiko duen kirurgia-zerbitzuaren segurtasuna, trazabilitatea eta kalitatea hobetuko du.


Berdinketa eta garaipena, Lagun Onaken futbol talde nagusientzat - Azpeitia - uztarria.eus\nBerdinketa eta garaipena, Lagun Onaken futbol talde nagusientzat\nMailo Oiarzabal 2021-10-10 10:24\nLagun Onak-Beasain neurketaren une bat. (Mailo Oiarzabal)\nEtxean jokatu zuten biek atzo. Hirugarren Mailako gizonek bana egin zuten Beasainen kontra, eta Ohorezko Erregional ligako emakumeek 2 eta 1 irabazi zioten Amaikak Bati.\nLagun Onaken futbol talde nagusiek denboraldi hasiera honetako bakoitzaren joerari eutsi zioten atzo Garmendipen. Espainiako Hirugarren Mailako gizonen taldeak bana berdindu zuen Beasainen kontra, galtzen hasi ondoren; Emakumezkoen Ohorezko Erregional mailan, berriz, Azpeitiko taldeak laugarren garaipena poltsikoratu zuen, Debako Amaikak Bat 2 eta 1 gaindituta.\nHirugarren Mailako zazpigarren jardunaldiko partida jokatu zuen atzo Lagun Onakek, eta laugarren berdinketa erdietsi zuen; Barakaldorekin eta Amurriorekin batera, orain arte berdinketa gehien lortu duen taldea da Ander Avellanedarena. Beasain hobeto hasi zen eta kanpoko taldearenak izan ziren lehen gerturaketak. Minutuek aurrera egin ahala, Lagun Onak bere tokia aurkitzen hasi zen, eta partidako lehen gol aukera garbia etxekoena izan zen: Kepa Goikoetxeak zutoinera bidali zuen jaurtiketa. Borrokatua baina aukera askorik gabe jarraitu zuen lehiak, Beasainen gola iritsi zen arte. Arean aukeraren edo beste sortu zuten bisitariek, baina urrutitik egindako jaurtiketa bati esker lortu zuten markagailuan aurrea hartzea: 30. minutuan, Etxabeguren atzelariak aldaratze bat jaso zuen zelai erdian, pauso batzuk aurrera egin, gogor jaurti eta sekulako gola lortu zuen. Atzetik zela, Beasainen atera hurbiltzeko ahaleginak areagotu zituen Lagun Onakek, baina 0 eta 1ekoarekin joan ziren atsedenaldira.\nBigarren zatia hasi eta berehala, 50. minutuan, berdindu zuen markagailua Lagun Onakek: korner baten ondoren, Josu Ibarbiaren erdiraketa buruz bidali zuen sare barrura Xabi Geretak. Hortik bukaerara arte, nahiko parekatuta jarraitu zuen neurketak. Hala ere, etxekoenak izan ziren gol aukerarik garbienak bigarren zatian: Manex Iradik birritan izan zuen 2 eta 1ekoa egiteko aukera, baina Beasaingoen atezainak bietan eragotzi zuen etxekoen garaipena. Zazpi punturekin, sailkapenean 16. postuan da Lagun Onak uneotan, jaitsierako multzoan.\n2 eta 1ekoa egin eta hiru puntuak eskuratu zituena Emazkumezkoen Ohorezko Erregionak mailako taldea izan zen. Ligako laugarren jardunaldian, Amaikak Bat hartu zuen Garmendipen Lagun Onakek, eta hirugarren garaipena lortu zuten Unai Urbizuren jokalariek; sailkapenaren buruan dira uneotan, hamar punturekin.\nPartida hasi eta berehala, lehen minutuan, Amaikak Batek gola egiteko aukera garbia izan zuen, baina ez zuten asmatu Debakoek. Sustoa gaindituta, etxekoak pixkanaka joan ziren zelaian tokia hartzen, eta lehen ordu laurdena gaindituta hasi ziren gol aukerak sortzen Ainhoa, Izaro eta Eguzkiñe; azken horrek zutoinera bidalitako jaurtiketa izan zen argiena, 17. minutuan. Gola gertu ikusten zuen Lagun Onakek, eta iritsi zen, azkenean, 1 eta 0koa: 27. minutuan, Egurenen jaurtiketa urruntzea lortu zuen Amaikak Baten atezainak, baina Izarok, adi, aldaratzea jaso eta ate barrura bota zuen baloia. Atsedenaldira bitartean, bisitariena izan zen aukera on bakarra, baina Eiderrek banakoa eragotzi zuen 35. minutuan.\nBigarren zatia hasi eta segituan egin zuen 2 eta 0koa Lagun Onakek: 47. minutuan, Nairak egin zuen gola, Larraitzen pase bikaina borobilduz. Nairak berak izan zuen taldearen hirugarrena egiteko aukera 53. minutuan, baina Debako taldea izan zen markagailuan tartea murriztea lortu zuena; 64. minutuan egin zuen Amaikak Batek 2 eta 1ekoa. Bisitarien bigarren zatiko hasiera onaren saria izan zen gol hori, baina hortik aurrera ez zuten aukera garbi gehiago izan, eta abantailari ondo eutsi zion Lagun Onakek.


[Kulturaldia] "Gure Kasa" aritu ginen Sutegin - Noaua.eus\n[Kulturaldia] "Gure Kasa" aritu ginen Sutegin\nNoaua Aldizkaria 2018-11-15 14:10\nEzaguna dugu asteazken iluntzean Sutegira gonbidatu genuen hirukotea. Gauero, batzuen afalordu edo besteen afalostean telebista pantailatik sukalde nahiz egongeletara sartzen zaizkigu, umoretik eta euskaraz. Euskal Telebistako "Gure kasa" saioaz ari gara. Saioko aurkezle hirukotea kultur etxean izan genuen asteazken iluntzean; Aitziber Garmendia eta Julen eta Antton Telleria.\n"Euskaraz denetarik egin behar dugu"\nGauero aurkezten duten saioaz galdetuta ziotenez, esperimentu modukoa izan zen estreinatu berritan "Gure Kasa". Baina jendeak gustuko zuena kontuan izanda bide bat hartu zuten, "tekla egokiekin asmatu genuen", azaldu zuen. Bigarren denboraldia oso ondo hasi dutela nabarmenduta, "guri tokatzen zaiguna da, gure lanean gozatzen segitzea, oso ondo pasatzen baitugu". Ibilbide bat jorratuta, "lortu dugu gaur egun saioa lasai egitea", baina irribarrea inoiz galdu gabe.\nSaioaren arrakastaren gakoez galdetu zien Idoiak hiru gonbidatuei. Gakoetako bat Aitziber Garmendiarentzat, saioa nori zuzendua dagoen. Hasieratik gaztetxoei zuzendua egon arren, denetariko gonbidatuak bildu dituzte. Eta saioaren atzean dagoen lan talde zabala aipatzen zuen. Azkenean "arrakasta denen batura izan da, puzzlea pieza guztiekin egiten jakin izan dela".\nTelebista ikusten dutenentzako eta ikusia izateko egiten dela gogorarazita, euskarak duen papera aldarrikatu zuten. "Euskaraz denetarik egin behar dugu, gustuko duguna eta ez duguna ere bai, hartara denok izango genuke aukeratzeko aukera hori", zioen Julen Telleriak, wuskaraz denetarik egiten ez bada, denetarik ez badago, "erdaraz kontsumitzea beste erremediorik" ez genukeela izango gogorarazita.\nTestuinguru honetan hartu zuten ahotan, egun hainbestetan aipatzen den telezaborraren kontzeptua. Julenek argi zuen. Deitura hori jasotzen duten telebista programa askook "guk baino askoz arrakasta gehiago dute, jende oso langile eta azkarra dagoelako. Horri telezaborra deitzeak errespetua ematen dit".\nEuskaraz bizi diren hiru lagun dira aurkezleak. Saioaren arrakastaren gakoetako bat horixe izan dela, aipatzen zuen Antton Telleriak. "Euskara gure betiko ama hizkuntza izatea ere gure alde izan dugu. Hirurok euskaraz oso natural egin eta oso berezko tresna dugula. Hirurok euskaldunak gara. Etxean beti euskaraz egin dugu eta hori gure lanera eramatea oso naturala izan da".\nEuskaraz eta telebistaz aritu ziren, umorea eta emakumeez baita. Emakume umoregileek egun duten espazioaz, dauden aurreiritziez eta jasotzen dutenaz. Gizonezkoek grazia gehiago dutela entzun izan dute. "Hala da, hor sartzen uzten ez badiguzue, aukera bakarra izango delako gizonezkoen umorea", zioen Aitziberrek. Garmendiaren esanetan, "emakumezkoak gizarteak beti nahi gaitu txukun, dotore, formal, inoiz ez ganberro. Umorean gauza bera gertatzen da. Askotan deitu didate atentzioa telebistan, hitz bat edo beste esateagatik, edo modu batera edo bestera jokatzeagatik".\n"Guretzat erronka Erdaraldian parte hartzea izango litzateke"\nAte joka dugun Euskaraldiaz ere galdetu zien Idoiak, euskaraz bizi ote diren. "Bitxia egiten zait. Halako galderak egiterakoan naiz kontziente zein den benetako egoera". Euskaraz bizi edo aritzea, beretzat aukera naturala dela zioen Aitziberrek Sutegin. "Natural ateratzen zaizun zerbait da". Baina halako galderekin zioen, euskaraz bizitzekoa benetako aukera zela jabetzen zela.\nAte joka dugun Euskaraldiarekiko poztasuna agertu zuen. "Indar handia hartu du eta asko pozten naiz, espero ez nuen jendea ikusi dut bertan sartuta. Poz eman dit eta indarra. Bada hor zer landua eta jendearen erantzuna hor dago". Beste kontu bat da bere ikuspuntutik, "Euskaralditik kanpo zer geratzen den", euskararekiko norbere konpromiso maila nolakoa den.\nAnttonen iritziz, bidean datorkigun Euskaraldia "tentsio batzuk baretzeko oso baliagarria izango da, niri euskaraz egin edo nik euskaraz egingo dizut lasai adierazteko. Eta ia hortik aurrera hizkuntza ohitura horiek mantentzeko aukera dagoen".\nEuskaraldiko 11 eguneko tartea Julenentzat, "egunerokoa egitea" izango da. Are gehiago, zioenez, "guretzat erronka Erdaraldian parte hartzea izango litzateke. 11 egunez erdaraz egin beharko bagenu, izerdi piloa bota beharko genuke, isilik egongo ginateke".


Hirugarren eremuko etxebizitzen %41,7k eman dute izena gai organikoak bereiz kudeatzean | Mancomunidad de la Comarca de Pamplona\nHirugarren eremuko etxebizitzen %41,7k eman dute izena gai organikoak bereiz kudeatzean\nEtxeko konpostajerako 119 etxebizitzak eman dute izena, eta hirugarren eremuan tratamendu hori egiten ari ziren 164 etxebizitzei gehituko zaizkie\nJoan den astelehenean, abuztuak 29, hasi zen gai organikoen kudeaketa bereizia ezartzen, Iruñerrian biztanle gutxien duten herrietan bilketa mota hau abiarazteko IV. fase honetan sartuko diren zortzi eremuetako hirugarrenean.\nEtxebizitzen %41,7 izena emanda, hirugarren eremuan\nJoan den astelehenean, abuztuak 29, hasi zen ezartzen 5. edukiontziaren bidezko bilketa hirugarren eremuan. Era berean, etxean konposta egitea hautatu duten familiei hitzordua egingo zaie informazioa emateko bilera batean parte hartzeko. 3. eremuak 1.481 etxebizitza eta 2.880 biztanle hartzen ditu, herri hauetakoak:\nJoan den asteartea bitartean, abuztuak 30, 416 etxebizitza zeuden izena emanda hirugarren eremu honetan. Zehazki, etxeko konpostajerako 119 etxebizitzak eman dute izena, eta, hartara, eremu honetan gai organikoak modu honetan lehendik tratatzen ari diren 164 etxebizitzei gehituko zaizkie. Beste alde batetik, 297 etxebizitzak izena eman dute 5. edukiontziaren bidezko bilketan parte hartzeko. Azkenik, azken kopuruan, eremu horretako 37 etxebizitza sartu dira, beren gai organikoak kudeatzen baitituzte, beren baliabideekin, eta, horrenbestez, hondakinik sortu gabe.\nDenera jota, 3. eremuan guztira dauden 1.481 etxebizitzetatik, orain arte, 617k eman dute izena gai organikoen kudeaketan parte hartzeko (guztien %41,7). Haietatik, 283 daude izena emanda konposta egiteko (eremuko etxebizitza guztien %19,1), eta 297, 5. edukiontzia erabiltzeko (etxebizitza guztien %20,1).\nBestalde, adierazi behar da joan den asteartea bitartean, abuztuak 30, 1. eremuan izena emandako etxebizitzak 465 zirela (eremu horretako etxebizitza guztien -1.374- %33,8) eta 2. eremuan izena emandakoak 337 zirela (%25,9). Hortaz, orain arte, hiru eremu hauen kopuru osoa 1.419 izen-ematekoa da, eta parte-hartzea, beraz, %34,1ekoa.\nLaugarren eremuan, irailaren 5ean ezarriko da bilketa. Zehazki, 1.662 etxebizitza hartzen ditu eta 2.650 biztanle. Herri hauetan ezarriko da:


Euskal Herriko erdigunea - Wikipedia, entziklopedia askea.\nEuskal Herriko Erdigunea Euskal Herriko erdigune geografikoa da. Felix Isasa ingeniariak egindako kalkuluaren arabera, Euskal Herriaren barizentro edo masa-zentroa Sakanako (Nafarroa) eskualdean kokatuta dago, zehazki Andimendi mendilerroko Olibesario saroian, Lezitza mendi tontorretik eta Beriain mendira joateko bidetik gertu.\n42° 52′ 55″ N, 1° 56′ 12″ W / 42.88188°N,1.93677°W / 42.88188; -1.93677Koordenatuak: 42° 52′ 55″ N, 1° 56′ 12″ W / 42.88188°N,1.93677°W / 42.88188; -1.93677\n1 Erdigunearen kalkulua\nErdigunea kalkulatzeko masa zentroaren propietate bat erabili zuen Felix Isasa ingeniariak: gorputz bat edozein puntutatik zintzilikatzean, puntu horretatik marraztutako marra bertikala masa-zentrotik pasatzen da beti.\n1:200.000 eskalako mapa komertzial bat euskarri batean itsatsi, bertan Euskal Herriaren mugak marraztu eta ahalik eta zehaztasun handienaz moztu zuen. Ondoren, perimetroko puntu batetik zintzilikatu eta marra bertikala marraztu zuen. Berdin egin zuen lehenengotik 90 gradura kokatutako perimetroko beste puntu batetik. Marraztutako bi marrak elkartzen diren puntua maparen barizentro edo masa-zentroa da. Puntu hori dagoen maparen zatia 8 aldiz handitu zuen, 1:25.000 eskalako mapa lortuz eta handitutako mapa hori inguruko katastroko mapan gainezarri zuen, erreferentzia bezala Unanu, Ihabar eta Goñi herriak erabiliz. Modu horretan koordenatu geografiko hauek lortu zituen: 42° 52′ 59″ N, 1° 56′ 08″ W / 42.88306°N,1.93556°W / 42.88306; -1.93556.\nErabilitako metodoak 250 metroko zehaztasun muga du. Kalkulua egitean Euskal Herriko zazpi herrialdeak izan zituen kontuan, Trebiñu eta Villaverde Turtzioz bezalako barrendegiak barne hartuz, ez hala Petilla Aragoi eta Eskiula. Kostari dagokionez, itsaso irekia ez den guztia barne hartu zuen, hau da, badiak, portuak, ibaiak... Petilla Aragoi barne hartuz gero 112 metroan aldatuko litzateke erdigunearen kokapena eta Bilboko portua (17 km²) kanpo utziz gero berriz 90 metroan. Aldaketa horiek aurrez aipatutako zehaztasun mugaren (250 metro) barruan daude.\nEuskal Herriko erdigune geografikoa dagoen lekuari Olibesarioko saroia deitzen zaio.\nHegoaldeko goi nafarreraz "sario" saroia da, hau da, abereen gordelekua. Iruñerriko toponimian maiz agertzen da, adibidez, Nafarroako Unibertsitate Publikoaren eraikin nagusietako batek "El Sario" izena du, han garai batean saroi bat zegoelako.\n"Olibe" baliteke "Oribe" edo "Orube" hitzetatik eratorri izana.\n2004an Felix Isasik Euskal Herriko Erdigunea seinalatuz metro erdiko harri bat zutik jarri zuen eta inguruan harriz eginiko biribiltxo bat.\n2004ko urrian Felix Isasak bere kalkuluaren berri eman zuen lehen aldiz Berria egunkariaren gehigarri batean. Euskal Telebistako albistegietan eta Posdata saioan ere agertu zen.\n2005ean Sakanako Ibilaldi Handia erdigunetik pasatzen hasi zen.\nEuskal Herriko erdiguneko mugarria lauburuarekin\n2005eko irailaren 12an Paz Ziganda, Lizarra, Laskorain (Tolosa) eta Gasteizko ikastolek oinarri bezala danbolin bat zuen postontzi bat jarri zuten bertan "Euskaraz bizi" ekimenaren barnean. Haren gainean, txapa batean, lau figura eta Ikastolen konfederazioaren ikurra zituen. Horrekin batera metro bateko altuerako harriak jarri zituzten erdigunean. Gerora Felix Isasak iparraldeko aldean lauburua eta hegoaldeko aldean "EH" hizkiak eta zirkulu zentrokideak marraztu zituen bertan.\nOndorengo urteetan erdigunea bisitatu zuten mendizaleek hiru zirkulu zentrokide osatu zituzten erdigunearen inguruan.\n2007 urtean Anaitasuna mendi talde iruindarrak plaka bat jarri zuen 50. urteurrena gogoratzeko.\n2010eko apirilaren amaieran edo maiatzean erdigunea markatzen zuen zutikako harria eta haren ondoan zegoen postontzia kaltetu zituzten. 2010eko apirilaren 24an egin zen Sakanako Ibilaldi handian osorik zegoen harria baina maiatzaren 21ean Felix Isasak ikusi zuenez lauburua, "EH" hizkiak eta zirkulu zentrokideak zituen harri muturra desagertu zen. Ikastolek jarritako postontziaren gaineko txapa doblatuta agertu zen eta iruditxoak desagertu ziren.\n2011ko urriaren 30ean Irurtzungo Iratxo mendi taldeak, Sakanako Mendizaleak taldeak eta Independentistak sareak mendi martxa antolatu zuten Euskal Herriko erdigunera. Ondoren egindako batzar batean mendi martxa urtero antolatzea erabaki zuten baina 2015a arte ez zuten berriz ere martxarik egin.\n2015ean Irurtzungo Iratxo mendi taldeak, Sakanako Mendizaleak taldeak eta Independentistak sareak berriz ere mendi martxa antolatu zuten erdigunera urriaren 11an. Aurrerantzean urtero egiteko erronka hartu zuten eta Euskal Herriko mendi taldeen egutegietan data finko batekin, urriko bigarren igandean, kokatzeko asmoa adierazi zuten. Antolakuntzaren pisu handiena Iratxoko kideek eta Sakanako mendizaleek hartu zuten eta Independentistak sareak hedabideetan oihartzuna emateko ardura hartu zuen. Txutxi Ariznabarretak, Independentistak sareko kideak, adierazi zuenez ez zuten protagonismo handirik hartu nahi eta erdigunea mendigune batean egonik pisua mendi munduan zebiltzan eragileek izan behar zutela.\nErdiguneko mugarria 2016ko urrian Espainiako banderaren koloreekin margotu zuten\n2016ko urriko bigarren asteburuan erdigunean dagoen mugarria erasotu zuten Espainiako banderaren koloreekin margotuz eta "España" idatzi zuten ondoan.\n2016ko urriaren 9an Iratxo mendi taldeak, Sakanako Mendizaleak taldeak eta Independentistak sareak mendi martxa antolatu zuten erdigunera. Unanu, Senosiain eta Irañetatik abiatutako hiru zutabeek bat egin zuten erdigunean. Bertan burututako ekitaldian Euskal Mendizale Federazioak eta Mendi eta Eskalada Kirolen Napar Federakundeak "mendizaleen kolektibo osoarendako proiektu komun bat gauzatzeko bide-orria zehazteko konpromisoa" hartu zuten. Nafarroako Mendi Federazioko Martin Montañes lehendakariak eta Koldo Aldaz lehendakari ordeak irakurritako adierazpenean, "euskal mendizaleen egitura komun baterako konbergentzia" aldarrikatu zuten, "duela 27 urte Betsaiden sinatutako Lankidetza Hitzarmena oinarritzat hartuz". Irakurri zuten adierazpena aipatutako bi mendizale federazioek sinatu zuten eta Nafarroako Federazioaren ordezkariek Euskal Mendi Federazioko presidente Joseba Ugalderekin Tolosan egindako bileran adostu zuten.\n2016ko urriaren 9an Euskal mendizaleen egitura bateratua aldarrikatu zen Euskal Herriko erdigunean\n2016ko urriaren 11n mugarria zuriz margotu eta "EH" hizkiak eta barnean puntu bat duen zirkulu bat marraztu zituzten mugarriaren bi aldeetan.\n2018ko urriaren 14an, aurreko urteetako ohiturari jarraituz, mendi martxa antolatu zuten Iratxo mendi taldeak, Sakanako Mendizaleak taldeak eta Independentistak sareak baina eguraldi oso txarra iragarrita zegoenez egitarauan aldaketak egin zituzten. Ohiko hiru zutabeen ordez zutabe bakarra egongo zela iragarri zuten, Irañetako Basakoetxea bordatik abiatuta, eta ekitaldia eta bazkaria ere bertan izango zirela. Ekitaldian 2019ko Aberri Eguna modu bateratuan antolatzea proposatu zuen Independentistak sareak.\nAndiako mendilerroan, Beriain eta Lezitza mendietara joateko erabiltzen diren ibilbide berberetatik hel daiteke Euskal Herriko Erdigunera.\nBiderik errazena Goñitik abiatzen dena da, ez baita oso igoera gogorra. Ordu eta erdi edo bi orduan irits daiteke erdigunera bertatik.\nBeste bi bideak aldapatsuagoak dira baina ez dira luzeak, Irañetatik edo Ihabarretik ordu eta erdi behar da igotzeko eta Unanutik bi ordu inguru.\n↑ a b c d e f (Gaztelaniaz) Isasa, Felix. (2007). «El centro geográfico de Euskal Herria» Pyrenaica (226) Noiz kontsultatua: 2018-08-11.\n↑ (Gaztelaniaz) Urrutia, Javier. «Euskal Herriko Erdigunea (1.236 m)» Mendikat Noiz kontsultatua: 2018-08-11.\n↑ a b c d e f g «"Euskal Herriko erdigune geografikoa"» Iratxo Elkartea Noiz kontsultatua: 2018-08-12.\n↑ «Olibesario» Nafarroako Toponimia Ofiziala Noiz kontsultatua: 2018-10-11.[Betiko hautsitako esteka]\n↑ «Olibesario» SITNA - Nafarroako Lurralde Informazio Sistema Noiz kontsultatua: 2018-10-11.[Betiko hautsitako esteka]\n↑ 1965-, Zaldua Etxabe, Luix Mari,. (). Saroiak eta kortak : mendialdeko antzinako gizartearen oinordeak. L.M. Zaldua ISBN 8461115643. PMC 433548943. Noiz kontsultatua: 2018-10-12.\n↑ a b c d e f «Euskal Herriko erdigunearen kontra jo dute» Guaixe Sakanako Astekaria 2010-05-27 Noiz kontsultatua: 2018-08-12.\n↑ a b c «Euskal Herriko erdigunera mendi martxa 2015eko urriaren 11an» Independentistak Noiz kontsultatua: 2018-10-11.\n↑ a b Etxeberria Korta, Aimar. (2015-10-10). «Mendi martxa antolatu dute Euskal Herriko erdigunera, «zerbaiten erdigunera delako, euskal lurren erdigunea»» Gaur8 Noiz kontsultatua: 2018-10-11.\n↑ a b Ugartemendia, Unai. (2015-10-06). «Mendi martxa erdigunera» Berria Noiz kontsultatua: 2018-10-11.\n↑ «Euskal Herriko erdigunera mendi martxa» Iratxo elkartea 2015-09-25 Noiz kontsultatua: 2018-10-11.\n↑ «Euskal Herriko erdigunera mendi martxa kronika» Iratxo Elkartea 2015-10-13 Noiz kontsultatua: 2018-10-11.\n↑ «Euskal Herriko Erdigune geografikora Mendi martxa Urriaren 8an» Independentistak Noiz kontsultatua: 2018-10-11.\n↑ a b «Faxistek erasotu zuten Euskal Herriko erdigunea txukundu dute» ahotsa.info 2016-10-11 Noiz kontsultatua: 2018-08-12.\n↑ a b «Euskal Herriko erdigunea erasotua eta garbitua.» Iratxo Elkartea 2016-10-11 Noiz kontsultatua: 2018-08-12.\n↑ a b «EH erdigunean euskal mendizaleen egitura bateratua aldarrikatu zuten» Guaixe Sakanako Astekaria 2016-10-10 Noiz kontsultatua: 2018-08-12.\n↑ (Gaztelaniaz) «El montañismo vasco pide su reunificación» Noticias de Navarra 2016-10-09 Noiz kontsultatua: 2018-08-12.[Betiko hautsitako esteka]\n↑ «Euskal Herriko erdigunera mendi martxa datorren igandean, aldaketak egitarauan eguraldi oso txarra aurreikusten delako» Independentistak Noiz kontsultatua: 2018-10-11.\n↑ «2019ko Aberri Eguna modu bateratuan antolatzea proposatu du Independentistak Sareak» Naiz 2018-10-14 Noiz kontsultatua: 2018-10-14.\n↑ «Askatasunaren oihua lau haizetara eta 2019ko Aberri Egunari buruzko proposamena Euskal Herriko erdigune geografikotik» Independentistak Noiz kontsultatua: 2018-10-15.\nEuskal Herriko muturreko puntuak\nFelix Isasari Irurtzungo Iratxo Elkarteak 2005eko maiatzean egindako elkarrizketa\nAzken aldaketa 11 otsaila 2021(e)an, 11:18(e)tan\nOrriaren azken aldaketa: 11 otsaila 2021, 11:18.


Jarraipen txikia izaten ari da greba eskualdeko gizarte ekimeneko itunpeko ikastetxeetan - Aiaraldea.eus\nTxabi Alvarado Bañares 2019-01-16 12:50 Hezkuntza Aiaraldea\nAmurrioko Virgen Niña ikastetxean langileek %18ak egin du bat lanuzteekin. Urduñako Antzinako Andra Mari ikastetxean bi behargin batu dira protestetara. Laudioko La Milagrosan, aldiz, guztiak bertaratu dira lanera.\nMobilizazio jendetsua egin dute gaur goizean Bilbon. / Hamaika.eus | Ikusi handiago | Argazki originala\nEragin handia ari da izaten EAEn lan gizarte ekimeneko itunpeko ikastetxeetan gaurtik hilaren 25era arte egiten ari diren grebak. Sindikatuen arabera, langileen %65ak egin du bat deialdiarekin.\nAiaraldean, aldiz, txikiagoa izaten ari da jarraipena. Amurrioko Virgen Niña ikastetxean langileen %18ak egin du bat lanuzteekin. Urduñako Andra Mari ikastetxean bi behargin batu dira sindikatuen deialdira. Laudioko La Milagrosan, aldiz, ez da inor batu grebara.\nLan hitzarmena berritzea eta irakaskuntzako hainbat sektoreren baldintzak hobetzea eskatzen dute lanuztera batu diren langileek, besteak beste.\nJose Mari Gutierrez Angulo 2019-01-16 21:31 Erantzuna | #1\n1988an bi hilabeteko greba egin behar izan genuen lan hitzarmena lortzeko. Orain hamar urte pasatu dira lan hitzarmena berritu gabe. Lehenengoa sinatu zenetik hainbat greba egin ditugu; greba ez egiteko argudio bat entzun dut askotan: sindikatuen zatiketa. Orain plataforma bateratua aurkeztu dute, eta greba deialdia bateratua da ere. Esandako argudioarekin grebei muzin egin zietenek, argudio berri bat asmatu dute?\n[ETXEAN GOXO] "Euskararen Txantxangorria" abestiaren koreografia erakutsi digu Zirikik\n[ETXEAN GOXO] Igelaren jolasa etxeko pasilloan\n[ETXEAN GOXO] Etxean bateria bat nola sortu erakutsi digute Kokorikoko kideek\n[ETXEAN GOXO] Kokorikoren jolasak: "Pun txis kla"\n[ETXEAN GOXO] Kokorikoren jolasak: "Fli fli fli"\n[ETXEAN GOXO] Kokorikoren ipuinak: "Shhhh... plan bat daukagu"\n[ETXEAN GOXO] Kokorikoren Diskotxantxa etxean: "Argitzeraino"\nKokorikoren Diskotxantxa etxean: "Lasai, lasai"\n#EtxeanGoxo entzuteko Kokorikoren ipuinak: "Barbantxo"


Philip K. Dirk\nHitzaurrea: Iban Zaldua\nGauzak argi: ez naiz literatur kritikaria eta hau ez da liburu kritika bat. Ez ohiko eran, behintzat. Nekez topatuko duzu txoko honetan, irakurle, liburu hau edo beste irakurtzea merezi ez duela adieraziko duen pasarterik. Zergatik? Bada, euskaraz irakurtzera bultzatu gura dugulako, ez kontrakoa; eta ez naizelako ni ohiko kritikoa. Jakina, liburuak hori kontuan hartuta aukeratzen ditugu.\nAurrekoa esanda, aitortu behar dut inoiz baino errazagoa egin zaidala irakurritakoaren "apologia" egitea. Horrela, gordinean, euskaraz irakurri dudan lehen zientzia fikziozko liburua izan dela uste dut, eta asko gustatu zait. Gozatu egin dut Ordaina ipuin bilduma irakurtzen. Ba al dago hori baino kritika hoberik?\nHori gutxi ez eta liburua diptiko batez lagunduta dator: Iban Zalduaren "Hamaika arrazoi Philip K. Dick (euskaraz) irakurtzeko". Bide batez, Zalduarena da hitzaurrea ere. Neure egiten ditut Ordaina irakurtzeko ematen dituen arrazoietako batzuk, apologia osatze aldera:\nZientzia fikzioa gustatzen zaizulako; edo, ez bazaizu gustatzen, Dickek zentzu filosofiko eta hausnartzailearekin idazten duelako. Euskaraz zientzia fikziozko liburu asko ez dagoelako. Bere lanetan oinarritutako filmak ikusi dituzulako; edo ez dituzulako ikusi: Total Recall, Screamers, Impostor, Minority Report, Paycheck... Horiek guztiak bilduma honetan aurkituko dituzu. Badago arrazoi gehiago, baina hobe norberak deskubritzea, ezta?


Pablo Sastre: Â«Joan badoan mundu batez ari naiz liburu honetanÂ»\n2020ko apirilaren 05a, igandea | Ordua Euskal Herrian 08:45:33\nAndoaindarrak egin dituzu protagonista...\nBai, eta nahiko zalantzak izaten ditut liburuari izena jartzerakoan. Â«AndoaindarrakÂ» jartzekotan egon nintzen garai batean, eta hori baino lehen Â«Euskaldunak IIIÂ», Hiribarrenen Â«EskualdunakÂ» eta Orixeren Â«EuskaldunakÂ» ere hor daudelako. Eta adibidez, Orixek, oso gogoan sartuta zeukan baina joan bazihoan Euskal Herria batez idatzi zuen poema horretan, eta ni ere-Â«EuskaldunakÂ» izena laster alde batera utzi nuen arren, Ã»uste handi samarrekoa zelakoanÃ» joan badoan mundu batez ari naiz liburu honetan.\nDuela urte batzuk Andoaina bizitzera joan nintzenetik hona aditu edo ikusi izan ditudan gauzez eta pertsonez idatzi dut. Eta konturatu naiz oraindik posible dela, errealitatea sobera desitxuratu gabe, euskaldunen gainean euskaraz idaztea. Liburu honetako pertsonaia gehienak berez aritzen dira euskaraz; euskaldun berriak ez du oso ongi egingo, bakoitzak bere erara egingo du, baina euskaldunen mundua da nik azaltzen dudana\nEta etorkizunari begira zer susmo duzu?\nBeldur naiz orain Andoainera iritsiko banintz hamabost urteren barrenean liburu bat egiteko asmotan, ezingo nukeela liburu hau egin, pertsonaien hitz egiteko era ordurako ez delako izango nik azaldu dudana, oso pobretzen ari da kaleko euskara. Nire nobelan ez dago Patziku Perurenak arestian aitatzen zuen poesia bezalako solasik, baina uste dut, beste era batera bada ere, liburu honetako pertsonaietatik asko kale-poetak ere badirela.\nLaborantza iraunkorrean ekoizle berriak trebatzeko proiektua


Aita Santua hil dute – Sarean\nAita Santua hil dute\nBy Jabi Zabala | 2005/04/01\nGaur, arratsaldeko 16:05etan Mexikoko parlamentuak bere jarduna eten du eta presidenteak albistea eman du: Aita Santua hil dela iragarri du eta minutu bateko isilunea egin dute bertan. Hau idazteko unean, hala ere, hilzorian baina bizirik dago oraindik Carol Woitila jauna, Espainiako El Mundok, Ruini kardenalaren hitzak jasota El Papa ya ve y toca al Señor dioen arren. Horrelako titularrekin normala da nahasteak gertatzea. Bestalde, badakizue gaur zer ospatzen den, ezta?\nBeste batzuek ere atera dute hozkailutik harako albistea (barka nekrofiloa ematen badu, baina horrela egin ohi dute kazetariek, albistea erdi idatzita utzi), behar baino lehen atera ere. Zerikusia izango ote du gaurko broma astunak egiteko ohiturak? Akaso bai, baina eraginkorragoa litzateke benetan hilzorian ez balego. Bestalde, zertarako hainbeste ardura? Kiniela guztien arabera ondorengoa Opusekoa eta ultrakontserbadorea izango da, honen modukoa.\nArduratzen nauena gure euskara maite, orbange eta santujalea da, beste hizkuntzetan Papa, Pope eta antzekoak erabiltzen diren bitartean, guk “Aita Santua” esan behar dugu, ateoak izanda ere santutasuna eta aitatasuna aitortu behar diogu Erromako gotzaiari. Beste erligio testuinguru batzuetan umorez aztertu dute Da Holy Fadda delako honen gaixotasunarena.\n← Eduki legalak topa eta eskuratzeko Euskal blogosferaren aurrerapausuak →


Arabako Metalgintzako sindikatuok manifestaziora deitu dugu otsailaren 19rako, hitzarmen duin baten defentsan | LAB SINDIKATUA\nEkintza Sindikala Arabako Metalgintzako sindikatuok manifestaziora deitu dugu otsailaren 19rako, hitzarmen duin baten defentsan\nArabako Metalgintzako sindikatuok manifestaziora deitu dugu otsailaren 19rako, hitzarmen duin baten defentsan\nLAB, ELA, CCOO, USO, ESK eta CGT sindikatuon ohar bateratua:\nAbenduaren amaieran, ELA-CCOO-LABek erreibindikazio taula bat aurkeztu zion SEAri, Arabako metalaren aldarrikapenekin, sektoreak bizi duen prekarietateari erantzuteko, bizitzaren garestitzeari aurre egin ezin dioten soldatekin, EAEko lanaldi altuenarekin, malgutasun handiarekin, kontratazioan iruzurra, azpikontratazioaren erabilera eta abusua eginez, ABLEekin, emakumeak diskriminazioa sektore maskuliniztuan, istripu askorekin, gaur egungo garaietare egokitu gabeko baimenekin,..\nUrtarrilean, SEAk hilabete bat eskatu zigun gure proposamenari erantzuteko eta mahaira zerbait ekartzeko. Gogoratu behar dugu Arabako metalean 3 urte baino gehiago daramatzagula sektoreko hitzarmena negoziatzen, eta patronalak negoziazioa blokeatuta duela eta geldirik dagoela. Horregatik, otsailaren 14ko hurrengo bileran, espero dugu SEAk taktika aldatzea, immobilismotik ateratzea eta sektorearen beharrei erantzun egokiak emango dizkien plataforma bat aurkeztea.\nErrealitate horren aurrean, ELA, CCOO eta LAB sindikatuok, ordezkaritza sindikalaren gehiengo zabala osatzen dugunok eta oso kultura sindikal desberdinetatik gatozenok, dinamika bateratu bati ekitea erabaki genuen, sektorea aldatzeko beharra gizarteratzea eta Arabako Metalaren Hitzarmenaren aldeko Manifestazio bat deituz otsailaren 19an 17:30ean Bilbo plazatik. Manifestazio horrekin eta aurkeztutako aldarrikapen-plataformarekin bat egin dute USO, ESK eta CGT sindikatuek, eta hainbat enpresa-batzorde atxiki dira, hala nola Mercedes eta azpikontratak, Tubos Reunidos, Fiasa, CIE Automotive, Atusa, Gestamp Arasur, Condesa, SNA Europe, JEZ, Inauxa, Amurrio Ferrocarril y Equipos,… langileen ordezkari eta ordezkari ugariz gain eta atxikimenduak jasotzen jarraitzen dugu.\nEskaera argia da, eta espero dugu SEAren erantzuna bat etortzea metalurgikoek sortutako aberastasuna sektore osora iristeko eskatzen denarekin. Zentzu horretan, aldarrikapenak argiak dira:\n– KPIaren gaineko soldata-igoerak, 1400 euroko gutxieneko soldatarekin, 14 ordainsaritan.\n– Lanaldiaren jaitsiera nabarmena.\n– Azpikontratetako langileentzako subrogazioa\n– Kontratazioko iruzurraren aurkako neurriak\n– Behin-behinekotasuna eta malgutasuna mugatzea\n– Benetako berdintasun eraginkorra lortzeko neurriak\n– Lan-osasuna bermatzeko neurriak\n– Baimenak hobetzea eta pertsonak zentroan jartzen dituzten beste lan-baldintza batzuk\n– Hitzarmena aplikatzeko bermeak: ultraktibitatea, alde bakarreko ez aplikatzea eragoztea eta aplikatzeko lehentasuna ematea.\nAzkenik, adierazi nahi dugu egungo blokeo-egoerak bere horretan jarraitzen badu eta planteatutako aldarrikapenei erantzun egokia ematen ez bazaie, datozen hilabeteetan lanuzteak eta grebak izango direla Arabako metalgintzan.\nHorregatik guztiagatik, otsailaren 19an, 17:30ean Bilbo plazatik egingo den Manifestazioan parte hartzera gonbidatzen ditugu sektoreko langileak eta herritarrak oro har.


Erabakitzeko eskubidearen aldeko 60 sinadura bilketa egin dituzte | Politika | Berria\nErabakitzeko eskubidearen aldeko 60 sinadura bilketa egin dituzte\nGure Esku-k sustatuta, askotariko jarduerak izan dira tokian-tokian, erreferendumaren alde\nHainbat lagun manifestua sinatzen, atzo, Bilbon. Hiriko hamahiru auzotan antolatu zituzten ekintzak. MARISOL RAMIREZ / FOKU\nGure Esku-k, hainbat eragile biltzen dituen Hamaika Gara mugimenduaren bitartez, estatus politikoa erreferendum bidez erabakitzeko eskubidearen aldeko 60 deialdi antolatu zituen, atzoko, Euskal Herriko hainbat hiri, herri eta auzotan, Indarrak batzeko garaia da, Elkar zainduz, ekin lelopean. Sinadura bilketak egin zituzten, eta, horrekin batera, baita askotariko ekintzak ere, hala nola Hamaika Gara abestiaren dantza kolektiboak edota Altxa! ekitaldiaren emanaldiak. Antolatzaileen arabera, baliagarria izan da erabakitzeko eskubidearen aldeko mugimendua kalera ateratzeko berriz, eta horren inguruko parte hartzea sustatzeko.\nBilbon, esaterako, hamahiru auzotan egin zituzten deialdiak, eguerdi aldera, eta balorazioa «oso positiboa» izan da, Miriam Campos Bilboko Gure Esku-ko kideak azaldu duenez; besteak beste, mugimenduari ikusgarritasuna ematea lortu dutelako: «Berreskuratu ditugu giza katea egin zen garaiko sare batzuk, eta merezi izan du kalera ateratzeak, modu horretan jendeak gehiago ikusten gaituelako: hurbiltzen da, galdetzen du, sinatzen du». Dantzaren erronkarekin «asmatu» egin dutela ere nabarmendu du, eta modu egokia izan dela gazteengana iristeko: «Gazte askok beren erronka propio gisa hartu dute, eta dantza egin den auzo gehienetan gazteek antolatu dute».\nGasteizen ere hainbat taldetan jarri ziren hiriaren erdigunean, eta «espero baino sinadura gehiago» lortu zituzten, Gotzon Berganzo Gasteizko Gure Esku-ko kideak jakinarazi duenez; arratsaldean dantza egin zuten, eta 50 bat lagun batu ziren. Berganzok ere kalera ateratzeko beharra azpimarratu du: «Garrantzitsua da presentzia izatea; jendeak ikus gaitzala».\nManifestuaren sinaduren bitartez, Euskal Herriko hiru administrazio esparrutako erakundeak «interpelatu» nahi dituzte, Berganzok azaldu duen moduan: «Helburua da haiek bultza dezatela erreferenduma, haiek dituztelako tresna egokiak hori gauzatzeko; guk aldarrikatu egiten dugu, besterik ez». Euskal Herriko lurralde guztiek erritmo berberak ez dituztela ulertuta, sinadurak Eusko Legebiltzarrean, Nafarroako Parlamentuan eta Euskal Hirigune Elkargoan aldi ezberdinetan aurkeztea aurreikusten dute.\nPandemiak bete-betean zipriztindu du Hamaika Gara egitasmoa; izan ere, manifestua eta sinadura bilketa iazko martxoaren 11n aurkeztu zituzten, eta handik hiru egunera ezarri zuten itxialdia Hego Euskal Herrian. Prozesua azaroan jarri zuten martxan berriro, eta gutxika berraktibatzea lortzen ari direla uste dute. «Kostatu zaigu kalera ateratzea, kristoren erronka izan da, baina pentsatzen dugu lortu dugula oinarria jartzea aurrera jarraitzeko, ekinbide gehiago antolatzeko, eta burujabetzaren eta erreferendumaren aldeko bidea egiteko», adierazi du Camposek.\nUztailaren 3an, Bilbon\nAtzoko jarduerak Gure Esku-k abiatu duen mobilizazio ziklokoak dira, beraz. Sinadura bilketekin eta gainerako jarduerekin «indarrak pilatzen» ari dira, eta hurrengo helburua uztailaren 3koa izango da: Bilboko itsasadar inguruan mobilizazio bat egingo dute, «kale okupazio» bat. Egitasmo «masiboa» izatea dute xede, betiere izurritearen egoerak ahalbidetzen badu. Osasun neurriak bermatuko dituztela ziurtatu dute.


Abuztuko azken egunetan udaleku irekiak :: Kirikino Taldea\nAbuztuko azken egunetan udaleku irekiak\nAbuztuaren 27tik 30era bitartean udaleku irekiez gozatzeko aukera izango dute bazkide nahiz ez bazkideek, Laudioko Zubiko etxean eta honen inguruetan\nLau egunetako udaleku irekiak antolatu ditu atseden talde laudiarrak datorren abuztuko azken egunetaratako. Zubiko etxean izango dira, hala ere, herriko bazter ezberdinak baliatuko dituzte euskara, natura, elikadura, sormena, elkarlana eta autonomia garatzeko.\n2014 - 2006 urteen artean jaiotako horientzat zuzenduta daude udaleku irekiak, eta 9:30etan abiatuko dira eta 13:30etan ordea, amaitu.\nIzena emateko prozedura eta prezioa\nBazkideek 35€ ordaindu beharko dituzte eta bazkideak ez diren horiek, aldiz, 40€. Izena emateko, posta elektroniko bidez izenemateakirikino@gmail.com helbidera mezu bat bidali beharko da abuztuaren 14a baino lehenago.\nZalantza posibleak argitzeko 688726665 zenbakia eskura utzi nahi izan dute Kirikinoko kideek.


Dferia, nazioarteko merkatuetara zabalik, martxoaren 6an hasiko da\nDferia, nazioarteko merkatuetara zabalik\nArte Eszenikoen Donostiako jaialdiak hogeita hamar bat ikuskizun eskainiko ditu martxoaren 6tik 9ra.\n"Hariak" ikuskizuna taularatuko dute, besteak beste, martxoaren 6tik 9ra egingo duten jaialdian\n'Medea'ren bertsio berri bat, Dferiaren berritasunen artean\nDferia Arte Eszenikoen Donostiako jaialdiak hogeita hamar ikuskizun eskainiko ditu bere hurrengo edizioan, eta merkatu berriei zabalduko dizkie ateak, euskal sorkuntzak bultzatzeko. Bitartekariak erakarriko ditu, euskal sektorea Estatu mailako eta nazioarteko programatzaileekin harremanetan jartzeko.\nMartxoaren 6tik 9ra ospatuko dute jaialdiaren hogeita hirugarren edizioa, eta dantza eta antzerkia izango dira nagusi, baina zirku ikuskizun bitarako eta musikal baterako tartea ere egongo da.\nAurten, “Dferia Abroad” proiektua estreinatuko dute, eta, berorren bidez, euskal konpainiak Costa Ricako San Joseko Arteen Nazioarteko Jaialdira eramango dituzte ekainean, baita, abuztuan, Montevideoko Verdi aretoan antolatu duten “euskal eszenaren asteburura” ere.\nGaur aurkeztu dituzte kartel osoa eta aurtengo berritasunak, Donostian eginiko prentsaurreko batean, Donostia Kulturako, Eusko Jaurlaritzako, Gipuzkoako Aldundiko, Etxepare Institutuko, Tabakalerako, Kutxako eta SGAEko orezkariek.\nDonostiako Antzoki Zaharrean hauek ikusi ahalko dira: “Tiempo” Teatre de Guerrilla talde katalanaren lana; “The Primitals” Yllanak eta Primitals Brosek sorturiko komedia musikala; eta “Tejidos al tiempo”, Chono Cía Flamencaren eskutik.\nAntzerki horretan bertan ikusi ahalko da “Coordenadas” Olatz Gorrotxategik idatzi eta Donostia 2016ko Dramaturgia Berriak programak aukeratutako lana, Arriaga antzokian dagoeneko estreinatutakoa.\nVictoria Eugenia Donostiako antzokian, bestalde, “Soka” Mikel Gurreak eskola jazarpenari buruz egindako antzezlanaren gaztelaniazko bertsioa taularatuko dute. Fernando Bernuesek zuzentzen duen antzezlan hori ere Dramaturgia Berriak programan aukeratu zuten.\nHalaber, “A corps perus” Bivouac frantziak konpainiaren zirku ikuskizuna eta “Los malditos” ere programatuko dituzte antzoki horretan.\nBestalde, Victoria Eugeniako bertako Club aretora, Gasteszenara, Intxaurrondora, Tabakalerara, eta 2016 Espaziora ere helduko da Dferia, eta dantza ikusi ahalko da bertan, besteak beste Cielo Raso, Lasala, Ertza eta Kukai konpainien eskutik.


Martxan dira 'Gutuberrak' | Bizigiro | Berria\nMartxan dira 'Gutuberrak'\nEuskarazko websail berria 'eitb.eus/gutuberrak' atarian ikusi ahalko da, baita sare sozialetan ere. Ikusi bideoa albistearen amaieran.\nGutuberrak websail berriko zazpi aktore protagonistak. BERRIA\nNomofobikak websaila sortu zuen lantaldeak fikziozko lan bat sortu du, izaera transmedia duena: Gutuberrak. EITBrekin eta Erronka Berriak ekoizpen etxearekin batera egin dute, eta atzo estreinatu zuten aurreneko bideoa. Lanaren eduki guztiak www.eitb.eus/gutuberrak/ webgunean ikusi ahalko dira; Instagram, Facebook eta Twitter sare sozialetan zabalduko dituzte, halaber, eta Whatsapp eta Skype ere erabiliko dituzte. BERRIA babesleetako bat da.\nFamilia batek etxegabetze baten mehatxuari nola egingo dion aurre kontatuko du Gutuberrak websailak, eta pertsonaia bakoitzak dirua nola lortuko duen azalduko dute. Youtuber bihurtzea bururatuko zaie protagonistei. Astero lau bideo —bakoitza hiru minutukoa— jarriko dituzte sarean, eta, igandero, guztiak batera ikusteko modua izango da. Bost astez estreinatuko dituzte atalak, urtarrilaren 6ra bitartean.\nOlatz Beobide websailaren zuzendariak nabarmendu du gizarte gaiak jorratu nahi izan dituztela, eta horregatik abiatu direla etxegabetze batekin. «Gaietan transgresio puntu bat sartu nahi genuen. Kalean dauden gaiak ukitu nahi ditugu, eta haiei buelta bat eman, eta umorea erabiliz». Horretarako, transmedia kontzeptua garatzen ahalegindu dira. «Hau ez da bakarrik websail bat grabatzea, eta sarean jartzea. Skype eta Whatsapp bidez, pertsonaien bizitzen jarraipena egingo da, banaka edo binaka». Modu horretan, ikusleak fikzioan gertatzen dena hurbilago sentitzea nahi dute egileek.\nBeobide bera izango da aktore protagonistetako bat. Harekin batera azalduko dira Axen Egaña, Amaia Lizarralde, Ioritz Tapia, Nerea Arriola, Edurne Azkarate eta Liah Regalado aktoreak.\nPrekaritatearen ondorioak azaleratuko dira websailean. Pertsonaia batzuek lana galduko dute, dirurik gabe geldituko dira, «kale gorrian kasik, eta Bittori amonaren etxean gela bat alokatuko dute». Arazoei aurre egiteko, zazpi pertsonaia nagusiek elkarri lagunduko diote. Nahiz eta gizarteko gai gogorrak plazaratu, umorea erabiltzea funtsezkoa dela ikusi dute. «Askori gertatu zaigu lanik gabe egotea, dirurik gabe, baina jendeak aurrera egiten du, eta borrokatu egiten da. Umoreak lagundu dezake».\nBeobidek azaldu duenez, egunotako gertakizunak aintzat hartuko dituzte. «Durangoko Azokan edo San Tomasen zerbait gertatzen bada, websailean jasoko dugu, fikzioa eta errealitatea uztartuz». Eguberriekin lotutako gaiak azalduko dira, gainera; tartean kontsumismoa. «Esperimentu handia da denontzat». 22 lagunen artean ari dira egiten Gutuberrak.


Searching for Sugar Man - Oihaneder Euskararen Etxea\nHasiera » Agenda » Searching for Sugar Man\nSearching for Sugar Man Malik Bendjelloul, 2012 - Suedia, 86'\nHirugarren saioan Searching for Sugar Man filma ikusteko aukera eskainiko dugu Oihanederren. Ikus-entzunezko hau ikusleek aukeratutakoa da bozketaz.\nHona hemen sinopsia:\n60ko hamarkadaren amaieran, Sixto Rodriguez, musikari misteriotsu bat, Detroiteko taberna batean bere doinu hunkigarriekin eta bere letra profetikoekin liluratuta geratu ziren bi ekoizlek aurkitu zuten. Bi disko grabatu zituzten, artista bere belaunaldiko handienetakoa bihurtuko zela sinetsita. Hala ere, arrakasta ez zen inoiz iritsi, eta abeslaria desagertu egin zen bere buruaz beste egitearen inguruko zurrumurruen erdian. Bien bitartean, diskoetako bat apartheid-aren Hegoafrikara iritsi zen eta herrialde osoan zehar zabaldu zen grabazio piratetan, Rodriguez askatasunaren eta sistemaren aurkako borrokaren ikur bihurtu zuena. Handik denbora luzera, Hegoafrikako bi jarraitzaile Rodriguezekin zer gertatu zen jakin nahian ibili ziren, eta euren ikerketak aparteko istorio bat ezagutzera eraman zituen.\n*Aurrerakina gaztelaniazko azpitituluekin.\nJatorrizko izenburua: Searching for Sugar Man\nZuzendaria: Malik Bendjelloul\nJatorrizko hizkuntza: ingelesa (euskarazko azpitituluekin)\nGonbidapenak eskuratzeko 3 bide egongo dira uztailaren 14tik aurrera. Goizeko 10etatik aurrera irekiko dira hirurak:


"Gora infernua, eta biba zuek!" - - Alea.eus\n"Gora infernua, eta biba zuek!"\nBelen Garulo 2018-07-10 18:32\nMendialdeko Kuadrillako Belen Garulo euskara teknikariak Mendialdean martxan jarri duten aisialdi lan-taldearen berri eman digu lerrootan, landa eremuko herri txikien izaera azpimarratuta.\nPagadiri eta Gurrutxagari esker ezagutu dugun esaera zaharrak dionez, “Herri txiki, infernu handi”.\nIritzi orokortua da herri txikiak, programaren izenak dioen bezala, zerbitzu eskasia dagoen eremu bakarti eta itxiak direla, endogamiko samarrak. Hiriburuak, aldiz, paradisuak lirateke, non aukera guztiak eskura izaten dituzten, norbanakoarentzako esparru askeak.\nPentsamolde horren aurrean, Mendialdeko gure eskualdean badugu balizko gabeziei aurre egiten dien ekintzailetza eta bizitasunaren zenbait adierazle. Askotan, bizirik irauten duen auzolan izpiritutik sortuak.\nIzan ere, Mendialdea herri txikiz osatutako komunitatea bada, baina infernu izaeratik gutxi du.\nBizimodu erosoa, baloreetan oinarrituta, elkarrekin eta elkarlanean, gizarte aberatsa bultzatzen ahalegintzen dira herritarrak zein erakundeak. Gero eta maizago, ahalegin hori ardura partekatua izan behar dela ulertzen da. Euskaraldiak eskatzen duen bezala, esaterako. Baita aisialdian ere.\nEskualdean, haur eta gazteekin lanean aritzen diren eragileek, Mendialdeko guraso elkarteek eta zenbait arlotako teknikariek (euskara, berdintasuna, ingurumena, kultura), elkarlanean abiatu dute Mendialdeko aisialdi-lantaldea. Behar eta kezka partekatu batetik, haur eta gaztetxoen eta, oro har, familien aisialdirako proposamen anitza prestatu eta ekaina bitartean garatu dute. Funtsean, denbora librean gozamenerako programa ibiltaria burutu dute, euskaraz.\nFuntsean hori izan da, baina ez hori bakarrik; aipatutako arloetako helburuek eta balioek egitasmoa jantzi dute. Euskararen normalizazioren erpinetik, euskaraz izan dira jarduerak, lan bilerak euskaraz izan dira –nagusiki-, komunikazioak elebidunez izan dira, eta parte hartze ireki eta zabalari muzin egin gabe, irizpide komuna izan da proposamen horrek euskara izan behar duela oinarri, ardatz.\nAzken urteetan uste izan da euskararen erabilera handitzeko bide emankorrena erakargarritasuna lantzea dela. Haurrekin bereziki, baina baita helduekin ere, euskara lotu da jarduera ludiko eta atseginekin. Ondo pasa behar da euskararen erabilera indartzeko.\nUste izan da, era berean, eskola bazela gizartea euskalduntzeko bidea; behin hizkuntza ikasita berez etorriko zela erabilera. Urtetako esperientziek, ordea, ohartarazi dute ez dagoela lotura ezinbestekorik, eta eskolan jasotako gaitasunak ez dakarrela erabilera berarekin.\nHortaz, bi uste horiek gainditzen saiatu gara Mendialdeko aisialdirako programan. Batetik, jarduera ludiko eta atsegin horietan pausu bat haratago joan nahi izan dugu, eta euskara beharrezkoa egiten hasi, Euskaraldia-11 egun euskaraz dinamikaren oinarri teorikoetara lerrokatuz. Eta bestetik, eskolarekin batera, eskolaz kanpoko zenbait arloren artean ere loturak egin dira, euskararen erabilera indartzeko eta ohikoa bihurtzeko.\nHala ere, badago hobetzeko tarte zabala oraindik, eta, hala, hurrengo ikasturtean hobekuntza horiei erantzuten saiatuko gara elkarrekin elkarlanean.\nHasierako esaerara itzulita eta telebistako programaren amaieran aldarrikatzen dutenez, hau infernua bada, gora infernua eta biba zuek!”


TAO zerbitzua bertan behera uztea erabaki du udalak azkenean : Irutxuloko Hitza\nTAO zerbitzua bertan behera uztea erabaki du udalak azkenean\n(Argazkia: Xabier Etxabe)\nAlarma egoeraren lehen egunetan TAO zerbitzua funtzionamenduan mantentzea erabaki zuen arren, aparkalekua arautzeko sistema bertan uztea erabaki du udalak azkenean. Gauzka horrela, ostiraletik aurrera hiriko aparkaleku publikoetan ibilgailua uztea doakoa izango da alarma egoerak iraun bitartean.\nUdalak honelak azaldu du bere erabakia: “Bilgailuen trafikoaren jaitsiera bermatu eta egiaztatu ondoren, udalak uste du zerbitzua bertan behera utz daitekeela, ez baititu arriskuan ikusten alerta-egoeraren hasieran ezarritako lehentasunak”. Hain zuzen, egunotan jasotako datuek erakusten dute hirian zirkulatzen ari den ibilgailu kopurua “onargarria” izaten ari dela, eta baita hauek ez dutela oinarrizko zerbitzuen lana inolaz oztopatzen ere.\nBestalde, udalak jakinarazi du bertakoentzako eremuak soilik bertakoentzako izaten jarraituko dutela, eta mugikortasun agenteek aparkalekuen kontrola egingo dutela azpimarratu du.


Errusiako baletak ohoratzea hautatu dute aurten Maitaldian — dantzan.eus\nHemen zaude: Hasiera › Hemeroteka › Errusiako baletak ohoratzea hautatu dute aurten Maitaldian\nErrusiako baletak ohoratzea hautatu dute aurten Maitaldian\nPreljocav, Rambert eta beste hainbat konpainia handi gonbidatu dituzte\nMiarritzeko Maitaldia dantza jaialdiak Errusiako baletak ohoratzea hautatu du aurtengo ekitaldian, hots, irailaren 7tik 21era bitartean. 1909an Diaghilevek sortu eta Europan XX. mendearen hasieran dantza arrunt aldatu zuten koreografoek jasoko dute, hain zuzen, omena. Biarritz Culturek gonbidatu konpainien mugimenduen bitartez, jatorrizko dantzak zein berritzaileak dastatzen ahalko dira.\nHaien artean, Londrestik etorri Rambert dantza konpainia, Preljocaj baleta, Zuricheko Operaren baleta eta beste izen handi batzuk ikusten ahalko dira. Udaberriaren koroatzea, Arrosaren mamua, Sylphidak... Nijisky, Diaghilev eta beste koregrafoen lanen hainbat bertsio emanen dituzte.\nEta, nolaz ez, baita Stravinskiren musika ere. Aurten, lehen aldikotz, tema beraren inguruan hartzea hautatu dute, eta Straviskik Miarritzera bisita bat egina izanak zerbait ikustekoa izango du. Konposatzaile honek dantza obra franko lagundu zituen garai hartan. Horrez gain, Thierry Malandain zuzendari artistikoak zerbait berezi egin nahi zuen «garai iraultzaile» horretaz.\nPedro Pauwels dantzari bakarra taula gainean, dantzari «zoragarria», Malandainen iduriko. Beltxargaren heriotza, arrosaren mamua. Bi obra, 13 koreografo. Izan ere, beltxaranaren heriotzaren obra zortzi emazteri galdegin diete taularatzea. Arrosarena, berriz, bost gizoni. Emaitza irailaren 11n erakutsiko du dantzariak, Kasinoan.\nBeste estilo batean, Preljocav baletak Nijiskiren obra berriz hartuko du. Angelin Preljocav nazioartean izen handia daukan koreografoa da, eta hark zuzendutako dantzariak irailaren 13an taularatuko dira Miarritzen.\nIkuspegi berritzaile horien ondoan, jatorrizko Errusiako baleta nolakoa zen zehatz-mehatz ikustera emanen dute. Irailaren 12an, Balletto di Pugliak Michel Fokine koreografoa ohoratuko dute, Errusiako baletaren lehen lilurak eskaini zituena. Garaiko dantzak ziren bezala emateaz gain, jatorrizko jantziak soinean ukanen dituzte Miarritzen eginen duten emanaldian.\nThierry Malandainek zuzentzen duen Miarritzeko baletak Errusiako baletak omenduko ditu larunbatean, hots, jaialdiko azken egunean.\nEuskal dantzak ere bere lekua ukanen du\nJuan Antonio Urbeltzek zuzendu Argia konpainiak, Errusiatik urrun, euskal urratsak sorkuntza gisa emanen ditu. Besteak beste, Zuberoako maskaradari Greziako, Bulgariako eta Errumaniako ohiturak eransten dizkio. Patxi Perezek karrikak animatuko ditu. Oro har, Miarritzeko bazter guziak dantzaren erritmoan sartuko dira. Lantegiak ere antolatuko dituzte.\nHorretaz gain, beren burua ezagutarazi nahi duten dantza konpainiek urririk beren lana eskainiko dute, eguerdi guziz, maitaldia jaialdiak dirauen egunetan, Miarritzeko parkean.\nThierry Malandainek zuzendutako konpainiaz gain, Argia ere ariko da, Juan Antonio Urbeltzek zuzendutako taldea\nBere burua ezagutarazi nahi duten dantza konpainiek urririk beren lana eskainiko dute parkean, eguerdi guziz


Diseinuak eragin positiboa du zure negozioan. Informazioa modu argi eta bisualki erakargarrian antolatzeak zure produktu digitalaren balioa hobetzen du.\nInterfaze-diseinu ona izatearen onurak:\n- Zure produktuaren koherentzia hobetu\n- Produktu digital erabilterrazak\n- Konekzio emozionala markarekin\n- Diseinu prosezua sistematizatzen du\n- Garapen kostuak optimizatzen ditu\nErakunde honek zuen softwarea ulergaitza zen erabiltzaileentzat. Ondorioz, bezeroak behar baino denbora gehiago ematen zuen plataforman gauzak bilatzen. Rediseinuari ezker esperientzia osoa hobetzea lortu genuen.\nKultura webgunea Karraskan\nKarraskan kultura berritzeko euskal elkartea da. % 100 online jardunaldiak antolatzen lagundu genien. Webgune bat sortu dugu tiketak erosteko eta bertaratutakoen artean newtorkinga egiteko, besteak beste.\nSoftwarearen birdiseinuari esker, erabiltzaileen esperientzia hobetu zen, plataformarekiko gogobetetasuna nabarmen handituz eta softwareak eskaintzen zituen funtzionaltasunak hobetuz.\nProduct Owner Veridatan\nJonek, diseinuari esker, laguntzen duen edozein proiektutan eragiten du. Urte bat baino gehiago eman nuen Veridatan Jonekin, eta haren laguntza ezinbestekoa eta nabarmena izan zen. Diseinuaren aplikazioa eraginkorra, erabiltzaileenganako hurbilketa enpatikoak eta haien proposamenen originaltasunak proiektuak garatzen nabarmen lagundu zigun.\nDokumentuen kudeaketa Dokusaren\nArina, eraginkorra, ordenatua eta bezeroaren beharretan jarriz atentzioa. Norbait antolatua behar baduzu, bera da.\nHartuko dugu kafea?\nWeb honek cookie-ak erabiltzen ditu erabiltzailearen esperientzia hobetzeko. Nabigatzen jarraitzen baduzu, erabilera onartzen ari zara


eliza • ZUZEU\nUdalei kendu, elizei eman - Markos Zapiainek bere blogean. Iaz pandemiagatik geroratu eta asteburu honetan dauzkagu Bigarren Hezkuntzako irakasleak hautatzeko oposizioak, idatzizko atala. ...\nLOMLOE - Aztoratu egin dira Ebrotik beherako ikastetxe itunduetako patronalak eta Eliza. Hala ere, ondo dakite LOMCEk pribilegio neurrigabeak eman zizkiela, frankismo osteko hezkuntza eredu l...\nErlijioa ikasgai Euskal Eskola Publikoan - Gurean orain gutxi Xabi Madorran gazteak jorratu zuen gaia izan du hizpide, Eta Kitto agerkarian, Iratxe Vazquezek ere. Oraingo honetan eztabaida h...


Eztabaida:Urtarrilaren 26 - Wikipedia, entziklopedia askea.\nSabino Aranaren kasuan "aita" baino hobe legoke euskal abertzaletasunaren teorilaria edo antzeko zeozer, ez duzu uste? --ziberpunk 19:11, 26 Urtarrila 2006 (UTC)\nBai baina berak asmatu edo ezagutzera eman zituen ideia horiek, ezta? Behintzat gaztelaniazko wikipediak hori dio. Teorilari soil bat ez da, bera izan zen lehena-eta. Kabri, (erantzunak hemen) 19:35, 26 Urtarrila 2006 (UTC)\nEz dut uste lehenego teorilaria izan zenik. Ideia berri batzuk ekarri zituen, agian, baino hori edozein teorilarik egitun du. Dena den, lehena izan ala ez, "aita" neutraltasun falta duela ematen du "aita" hainbat esanahi izan bait dezake, eta ez dago batere argi. Teorilaria agian ez da aukerarik onena, baia "aita" ez da aukera ona ere. --ziberpunk 22:53, 26 Urtarrila 2006 (UTC)\nOrriaren azken aldaketa: 26 urtarrila 2006, 23:53.


Boloniako saltsa thermomixean - Errezetak thermomixean\nThermomix-en bolognar saltsa tradizionala, urratsez urrats eta bere benetako zapore guztiarekin.\n1. Boloniako saltsa thermomixean\n2. Boloniako saltsa errezeta thermomixean\n3. Boloniako saltsa thermomixean egiteko osagaiak\n4. Boloniako saltsa prestatzea thermomixean\n5. Zein pasta jaten duzu Bolognako saltsarekin?\n6. Zenbat irauten du Bolognako saltsak?\nGaur Italiara bidaia bat egingo dugu, zehazki, eskualdera Bologna horrek ematen dio izena gure Boloniako saltsa, xarma eta sukaldaritza tradizioz beteriko hiria, jatorria unibertsitatean, ikasleetan eta bologoniarraren kultur nahasketa aberatsean kokatua.\nBoloniako saltsa errezeta tradizionala Bologna edo ragú deritzona Boloniako eskualde bereko haragiekin eta barazkiekin egina dago, eta haragia frijitzetik eta tomate frijitua gehitzetik urrun dago etxe askotan nahiz jatetxe askotan prestatu ohi denez, ez da errezeta originala ondoren egingo duguna balitz bezala.\nZorionez dugu thermomix Boloniako saltsa erraza den arren, denbora behar baita, eta bertan jasoko dugu gure janari prozesadore gogokoenaren laguntza.\nPastaren maitalea bazara, ziurtatu probatu Carbonara saltsa eta Pesto saltsa\nBelarriak prestatzen! hau goxoa prestatuko dugu saltsa biologiko tradizionala thermomixean.\nBoloniako saltsa errezeta thermomixean\nBoloniako saltsa thermomixean egiteko osagaiak\n500 gr haragi xehatuaokela\n6 madari tomateakitaliar barietatea\n100 gr ardo zuria\n200 gr ura\n½ TSP azukre\n1 albahaka hostoa\n50 oliba olio birjina estra\nBoloniako saltsa prestatzea thermomixean\nJarri azenarioa zatitan, tipula laurdenetan, baratxuri aleak, tomateak laurdenetan eta dena moztu 15 segundoz 5 abiaduran.\nGehitu oliba olio birjina estra eta birrindu thermomix edalontziaren paretak espatularekin janaria jaisteko. Programatu 15 minutu varomaren tenperaturan, 2. abiaduran.\nGehitu haragi xehatua edalontzira, behar izanez gero espatularekin apur bat apurtuz, maiz batera pilatu eta horrela egosten bada horrela geratzen da, beraz, pixka bat bereizi behar duzu. Gehitu gatza, piperra, albahaka hostoa eta egosi guztia 15 minutuz varomaren tenperaturan, biratu ezkerrera.\nAmaitutakoan, egiaztatu gatz puntua eta egokitu. Orain thermomixarekin saltsa boloñarrar autentikoa goza dezakezu.\nZein pasta jaten duzu Bolognako saltsarekin?\nNormalean pasta luzeekin batera izaten da fettuccine o keinuka, forma dutenez, saltsa arrastatzeko eta harrapatzeko aproposak baitira. Hori bai, gurean ohikoa da espagetiekin zerbitzatzea, baina egin ezazu proba aipatu ditugunekin eta ohartuko zara saltsa guztia nola geratzen ez den platerean.\nZenbat irauten du Bolognako saltsak?\nHutsean gorde dezakezu guk erabiltzen dugun trikimailu berarekin tomate frijitua eta hainbat aste iraungo du. Izoztu ere egin dezakezu (nire metodo gogokoena) eta 2 hilabetera arte irauten du.\nGehitu pare bat koilarakada tomate pasta saltsari 2. urratsean, zaporea, kolorea eta usaina emango diote.\nBoloniako saltsaren nutrizio balioak termomixean\nKategoriasalsas, Pasta saltsak, TxahalaSukaldeaItaliako, Mediterraneoko, Elikadura erreala, Glutenik gabekoaTags#aceitedeoliva, #ajo I, #albahaca, #carne, #cebolla, #Piperra, #ternera, #tomate, #zanahoria


PILOTUEN ESKOLA | Pyrineum\nPILOTUEN ESKOLA\tpyrineum\t2018-08-13T11:00:56+02:00\nEskola teorikoan, aurrez aurreko saioak egiten dira irakaslearekin Pyrineum-eko instalazioetan; azken horren bidez, ikasgai-zerrenda eta bideoak eskaintzen dira, baita foro bat, non tutore batek zalantzak argituko dizkizun. Nozio orokor guztiak ikasiko dituzu: klimatologia, oinarrizko irratifonia, mekanika eta hegaldi-hastapenak. Zeure burua prest sentitzen duzunean egin dezakezu azterketa teorikoa, urtean hiru deialdi egiten baitira –martxo, ekain eta azaroan–.\n16 urtetik gorakoa izatea; dena den, izangaiak ez du titulua eskuratuko 18 urte bete arte\nGuraso-agintea duenaren baimena, adingabea izanez gero.\nKarnet-tamainako argazki bat\n2. klaseko eta LAPL ziurtagiri medikoa aurkeztea\nIkusi gainerako baldintzak\nEgin zaitez pilotu 2.850 €-tik aurrera (gehi BEZa).\nBarne daude azterketaren tasak, matrikulazioa, ikasgai-zerrenda eta prestakuntzako saio presentzialak.\nOrdubeteko hegaldiaren kostua hego finkoko kirol-hegazkin batean\nOrdubeteko hegaldiaren kostua hego birakariko kirol-hegazkin batean\nOrdaintzeko modua: Matrikula egiteko unean, prestakuntza teorikoa eta bi hegaldi-ordu ordainduko dira. Gainerako hegaldi-orduak, egin ahala ordainduko dira.\nHiru modelok osatzen dute eskolako flota, balio komunak partekatzen dituztenak: segurtasuna, egonkortasuna eta pilotatzeko erraztasuna. Tecnam P92 Echo Classic Deluxe eta Tecnam P2002 aireontziak bikainak dira hego finkoko pilotu bilakatzeko. Bere aldetik, MagniGiro M24 Orion VIP delakoa autogiro-modelo paregabea da, ikasleari irakaslea ondoan duela ikasteko aukera ematen diona, eta betiere hotzetik edo eguraldi txarretik babestuta.\nEzagutu gure aireontziak\nPedro Santurdek zuzentzen du gure irakasle-taldea –1.000 hegaldi-ordutik gora ditu–, eta haren Operazioetako eta Nabigazioko laguntzaile Paco Rodriguez aritzen da –Rally mundu txapelketako tripulazio irabazleko kidea prezisio-lurreratzeetan–.\nEzagutu gure irakasleak


Udalak, Zubillaga auzoko 38an hutsik duen etxebizitza soziala alokairuan hartzeko eskaerarik ez da jaso oraindik udaletxeko bulegoetan. — Berbia\nUdalak, Zubillaga auzoko 38an hutsik duen etxebizitza soziala alokairuan hartzeko eskaerarik ez da jaso oraindik udaletxeko bulegoetan.\nAstelehenean amaitzen da interesa dutenentzat eskaerak aurkezteko epea.\nZubillaga auzoko 38an, lehenengo ezkerra den etxebizitza da udalak alokairuan eskaintzen duena. Izaera sozialeko etxebizitza izaki, diru sarrera urriak eta etxe premia duenari alokatzea da helburua.\nInteresatuek oinarrizko bi baldintza bete behar dituzte: Oñatin erroldatuta eta bertan bizitzen gutxienez 5 urte badaramatzatela egiaztatu behar da eta horrezaz gain, eskatzaileen eta bizikidetza unitateko kideen urteko diru-sarrerak, lanbide arteko gutxieneko soldata baino 1,7 aldiz handiagoak ez direla ere agertu behar da.\nEskatzaile bakoitzaren gizarte eta familia egoera, orain arte izan duen bizilekuaren egoera, lan gaitasuna eta egoera ekonomikoa egiaztatu eta baloratuko dira eta aurrez zehaztuta dagoen baremazioaren arabera, puntu gehien lortzen dituen eskatzaileari alokatuko zaio udalak Zubillaga auzoko 38an duen etxebizitza hori. Alokairu prezioa berriz, maizter berriaren diru sarreren arabera zehaztuko da.\nOrain arte, hainbat lagunek baldintzen inguruko informazio jaso dute udaletxeko bulegoetan baina eskaerarik ez dute aurkeztu. Gogoratu, horretarako epea, hilaren 26an, hau da, datorren astelehenean beteko dela.\nBete beharreko baldintzei buruzko argibideak udal bulegoetan eskuratu daitezke, esan bezala, eta eskaerak ere bertan aurkeztu behar dira.


Ez da maitasuna, obsesioa du izena — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Ez da maitasuna, obsesioa du izena\nEz da maitasuna, obsesioa du izena\nLeire Narbaiza 2008/02/09 19:03\nMaite gaituztenek garen modukoak maite behar gaituzte. Horrela ez bada, hori ez da maitasuna. Gu edukitzea nahi izango dute, gure ondasunak, gure buru-argitasuna, gure edertasuna. Baina ez gaituzte maite, ez digute gura. Beharbada, estimatu. Dena den, mespretxua ere badago ukazio horretan\nHorrela sentitzen naiz espainiarrekin. Euretako bat ei naiz, gu ere euren modukoak gara, antza. Maite gaituztela diote, gure lurra, gu guztiok, baina euren diren modukoak, euren klon. Desberdintasunik barik, euren hizkuntzarekin\nGure izenek amorrua ematen diete. Ez dute jasaten ni Leire izatea, zu Eneko, hura Agirreazaldegi, gu Narbaiza.\nAurrerakoienak ere desgaitu, desitxuratu, eta despertsonalizatu gura gaituzte. Euren irudira egin, Bibliako jainkoak gizona egin zuen bezala: bere antzeko, bere irudiko (a su imagen y semejanza). Ez dute ulertzen gure desberdintasun nahia, ez dutelako piperrik ere konprenitu; ez dugu desberdin izan nahi, desberdinak gara, izan. Diferentzia gure kapritxoa balitza bezala tratatzen gaituzte.\nEspainiarrak omen gara, hala diote behintzat nire DNIak eta gure pasaporteek. Behin eta berriro eskatzen dute lur hau, gu geu erreklamatzen gaituzte.\nBaina ez gaituzte onartzen, ez gaituzte nahi horrelakoak. Ez daukagu eskubiderik desberdinak izateko, desberdin berba egiteko, desberdin pentsatzeko, desberdin maitatzeko. Orduan, zertarako horrelako ahalegina? Zertarako nahi gaituzte, ez badute gustuko gure izateko modua , gure berba egiteko era?\nKu-kux-klana edozein gautan agertuko balitz, kapirote zuriekin, eta gurutzeak erretzen gure kaleetan, sinistuko nuke. Agian beste ku-kux-klan judizial bat ibiltzen zaigulako gauetan etxeetako ateak errementatzen, beldurra zabaltzen.\nZertarako nahi gaituzte? Garaitu gaituztela esateko? Domuit vascones esaldiarekin historiara pasatzeko?\nGure ideiak lagako ditugula uste badute, ez gaituzte ondo ezagutzen. Kikildu eta beldurtu, hori bai, pentsatzen dut lortu dutela.\nJakin beharko lukete munduaren ikuskera ez dela aldatzen egunkariak ixten, pertsonak kartzelan sartzen eta ilegalizazioekin. Ahoak isilduko dituzte, baina pentsaerak eta sentimenduak ez dizkigute aldatuko. Historiari begiratzea baino ez dute, konturatzeko horrek ez duela funtzionatzen.


XVII. mendeko antzerkia (I). Lope de Vega - hiru Presentacion - Urrutiko Lanbide Heziketako Institutua\nXVII. mendeko antzerkia (I). Lope de VegaEl teatro del siglo XVII (I). Lope de Vega\nXVII. mendeko antzerkia (I). Lope de Vega/\nBarrokoko poesia eta antzerkia Espainian (gazteleraz).\nGrazia duen pertsonaia\nAntzerki-emanaldiak Loperen garaian\nXVI. mendearen azkeneko urteetan, Lope de Vegak (1562-1635) garai hartako tradizioa gainditu eta arrakasta itzela lortuko zuen antzerki formula berria aurkitu zuen. Antzerkia egiteko modu honek, komedia berria edo antzerki klasiko espainiarra izenez ezaguna zenak, jarraitzaile asko izan zituen XVII. mendean zehar, eta XVIII. mendea oso aurreratua egon zen arte. Espainiako genero dramatikorik gustukoena izan zen.\nAntzerkia Lope de Vegaren aurretik\nAutoak eta eglogak: Erdi Arotik XVII. mendera gai biblikoa edo hagiografikoa jorratzen zuten autoak eta eglogak (8. gaia ikusi) besterik ez ziren iritsi.\nAntzerki klasikoa: oro har, egileek tradizio erromatarra aukeratu zuten, greziarraren kaltetan. Plauto eta Terentzio izan ziren egilerik gustukoenak komediarako eta Seneka tragediarako.\nItaliar komedia berria: Espainian, Lope de Ruedak (1505?-1564) eman zuen ezagutzera genero hau, baina ekitaldi banaketa, unitateak eta hitzaldiak ezabatu eta pasos izeneko pasarte komikoak tartekatu zituen.\nEskolako antzerkia: Jesuitek klasikoak eredu zituzten antzezpen dramatikoak bultzatu zituzten beren unibertsitate eta ikastetxeetan. Antzerki mota honek, oso didaktikoa zenez, figura moralak eta alegoriak sarri erabiltzen zituen.\nAntzerkia komedia-antzokietan: komedia-antzoki hauek 1570. urtearen inguruan sortu ziren Sevillan, Madrilen, Valentzian eta beste hiri batzuetan.\n1609an Lope de Vegak Arte nuevo de hacer comedias de este tiempo argitaratu zuen. Haren garaiko komediei buruzko eta egileak hauek nola egingo lituzkeenari buruzko gogoetak dira.\nBaina espainiar komedia berriaren defentsa da, batez ere, neoaristoteliko espainiarren eta atzerritarren kritiken aurrean. Arte berriaren ezaugarri nagusiak honako hauek dira:\nGustua: arau klasikoak hobeak badira ere, ikusleen gustuak aldatu egiten dira eta egileek zaletasun berriak ase behar dituzte.\nPertsonaiak: pertsonaia tragikoak eta komikoak nahas daitezke.\nEkintza-unitatea: eutsi egin behar zaio, nahiz eta Lopek ez zuen beti betetzen agindu hau.\nDenbora-unitatea: ekintza ahalik eta denbora tarterik laburrenean gertatu behar da.\nLeku-unitatea: ez dago beti zertan errespetatu behar.\nEkitaldien kopurua: hiru ekitalditan banatzen dira, bakoitza zortzi orrialdekoa -hau da, hiru bat ordu-, laudorioa, entremesa eta dantza barne duelarik.\nMetrika: egoerei egokitzen zaie; beraz, aurreko tradizio poetikoa erabiltzeko aukera dago.\nHelburua: komediaren helburua ikusleek tarte atsegin bat pasatzea da:\n"Herri xeheak ordaintzen dituenez gero, zuzena da haiei modu ergelean hitz egitea, haien gustua asetzeko".\nKomedia berrian gehien agertzen diren pertsonaiak honakoak dira:\nErregea, tragikomedietan amaieran justizia egiten duena da.\nGalaia, bere baitan bertute guztiak biltzen ditu.\nAnderea, galaiaren ezaugarri bertsuak ditu.\nAntagonista, galaia baino maila beheragokoa da.\nAurreko hiru pertsonaien morroiak. Konfiantzazkoak eta xelebreak dira.\nAnderearen aita (ama ia ez da agertzen). Ereduzko aita izaten da.\nFelix Lope de Vega Carpioren (1562-1635) bizitza oso interesgarria da bere obra hobeto ezagutu ahal izateko.\nBrodatzaile baten semea, bere heziketa, akademikoa baino gehiago, autodidakta izan zen. 1588an Valentziara erbesteratu zuten eta han bere lanean erabateko eragina izan zuten hainbat egile ezagutu zituen.\nMaitasun kontuetan oso bizimodu nahasia izan zuen hainbat emakumerekin eta horiek denak bere lanetan agertzen dira, ezizenen bidez ezkutatuta. Bere bizitzaren hondarrean apaiz ordenatu zen.\nLope, bere erromantze eta sonetoei esker, oso gaztetatik poeta ospetsua izan zen. Bere poemak Rimas (1602), Rimas sacras (1614) eta Rimas humanas y divinas (1634) liburuetan bildu zituen.\nBere goi mailako kalitate poetikoari esker, bere antzezlanek lortutako maila lirikoak ezohikoak izatea lortu zuen.\nErromantzeak, gehienetan autobiografikoak, abestuz edo antologien bidez hedatu ziren. Gongorarekin batera (15. gaia ikusi) generoaren maila literarioa handitzea lortu zuen, bertan hendekasilabikoaren (10. gaia ikusi) hizkera poetikoa sartzerakoan.\nLoperen ospea genero dramatikoari zor zaio batez ere. Izan ere, esparru honetan berrikuntza handiak egin zituen, tradizio klasikoaren eta korronte horren Errenazimentuko jarraitzaileen aurka. Mila eta bostehun komedia inguru idatzi omen zituen, eta horietatik laurehun bat gordetzen dira gaur egun.\nErabiltzen dituen gaien jatorria hainbat iturrik osatzen dute: Biblia, mitologia, historia, kondairak, erromantzeak eta herri-abestiak.\nGai horien guztien ekintzaren garapenaren ardatzak, berriz, maitasuna eta ohorea dira.\nKomedia multzo bat nekazari aberatsak protagonista izateagatik nabarmentzen da; komendadoreari aurre egingo diote beren ondraren eta ohorearen defentsan. Ezagunenak Peribáñez, Fuenteovejuna eta El villano en su rincón.\nTragedia klasikoaren iturrietatik sortuak dira, berriz, El caballero de Olmedo eta El castigo sin venganza, nahiz eta antzezlan horietan eszena batzuek tentsio tragikoa hausten duten.\nKomedia onenen artean, berriz, Los locos de Valencia, La dama boba, Las bizarrías de Elisa eta El perro del hortelano aipa daitezke.


Pello Urizarrek EAko idazkari nagusi izateari utzi dio | Politika | Berria\nNoiz sortua: 2019-06-24 07:15:19\nAlderdiak eman du haren erabakiaren berri, dimisioaren arrazoirik aipatzeke. Urizarrek bihar prentsaurrekoa emango du. Primarioak egingo dituzte arduradun berria izendatzeko. Duela hamar urte hartu zuen kargua. EH Bilduren sortzaileetakoa izan zen.\nPello Urizar, duela bi urte, Donostian, EAren azken kongresuan. Jon Urbe/Foku\nPello Urizarrek utzi egin du EAko idazkari nagusi kargua, dimisioa emanda, haren alderdiak gaur 18:45ean prentsa ohar baten bidez jakinarazi duenez. 2009ko ekainaren 21ean hartu zuen ardura, eta haren ibilbideko fruitu nagusietakoa EH Bilduren sorrera izan da.\nEAren oharrak ez du dimisioaren arrazoirik aipatu. Idatziak dio kargua uztea erabaki duela eta erabaki horren berri eman diola alderdiaren Kontseilu Nagusiari gaur arratsaldeko bileran. Urizarrek bihar 11:30ean prentsaurrekoa emango du, Donostian, EAren egoitzan. Ustez, lagatzeko arrazoia pertsonala da. Alderdiaren estatutuei jarraituz, jarduneko idazkaria izendatzeko batzarra deitu du Kontseilu Nagusiak, eta primarioen prozesua martxan jarriko dute, EAren oharrak diioenez —Europa Pressek Iker Ruiz de Egino aipatu du jarduneko idazkari nagusi izateko hautagai gisa–.\nEAk 2009ko martxoko Eusko Legebiltzarrerako hauteskundeetara bakarrik aurkeztea erabaki zuen, EAJren EBBn borondaterik ez zuelako ikusten burujabetza prozesu baterako, baina boz haietan oso emaitza txarrak jaso zituen, legebiltzarkide bakarra lortu zuelako. Dimisioa eman zuen Unai Ziarreta presidenteak, eta handik hiru hilabetera hautatu zuten Urizar, adostasun handiz —kendu egin zuten presidente karguaren figura—. EAn bazen zuzendaritza nagusiarekiko ildo kritiko bat Gipuzkoan, Iñaki Galdosen gidaritzapean Alkarbide alderdia eratuta, baina hango kideek ez zuten parte hartu VIII. biltzarrean, Gasteizen.\nZiarretaren zuzendaritzapean bilgune subiranista bat eratzeko hilabete batzuk lehenago hasitako lanei berrekin zien Urizarrek, eta 2010eko ekainaren 21ean ezker abertzale ofizialak eta EAk Lortu Arte akordioa izenpetu zuten. Urte bukaerarako Alternatiba batu zitzaien, eta hirurek Bildu koalizioa eratu zuten 2011ko udal eta foru hauteskundeetarako. Emaitza ikusgarriak lortu zituzten. Aralar elkartu zitzaien handik hilabete batzuetara, Amaiur eta EH Bildu osatzeko. Urizar 2012tik legebiltzarkide da EAEn, EH Bildutik.\nDuela bi urteko kongresuan ere EAko zuzendaritza nagusiak izan zuen ildo kritiko bat —EH Bildu barruan EAren paper garrantzitsuagoa eskatzen zuten—. Urizarrek justu irabazi zuen biltzarra: hamalau botoko aldea kendu zion beste hautagai Maiorga Ramirezi. Ondoren, ordea, galdu egin zuen Arabako eta Gipuzkoako zuzendaritzen kontrola, eta Nafarroakoak kritikoen esku segitu zuen.\n1996-1998 artean EAko Gazte Abertzaleetako idazkari nagusi izan zen Urizar (Arrasate, Gipuzkoa, 1968). 2000-2009an, EAko Gipuzkoako zuzendaritzako kidea. Arrasaten bi alditan izan zen zinegotzi. Han hautetsi zen izendatu zuten EAko arduradun nagusi.\nInformatikaria da, eta 1999an zerbitzuen kooperatiba bat sortu zuen, beste kide batzuekin batera.


Katuentzako bost jostailu komuneko paperaren biribilkiarekin, azkarrak eta merkeak! | Consumer\nKatuentzako bost jostailu komuneko paperaren biribilkiarekin, azkarrak eta merkeak!\nKomuneko paperaren biribilkiak, minutu gutxiren buruan, felinoentzako jostailu erakargarrietara alda daitezke\nKatuek kartoizko kaxak, ilearen gomak eta aluminiozko paperezko bolak transformatzeko gaitasuna dute beren jostailu gogokoenetan, eta, horren bidez, beren jabe atonikoak lortzeko gaitasun sortzailea lortzen dute. Komuneko paperaren biribilkiak ez dira salbuespena. Baina, nola bihurtu hodi horiek felino erakargarriagoetarako jostailu, eta, zalantzarik gabe, oso merkeak? Artikulu honek bost ideia jenial jasotzen ditu lortzeko: eraztunak sortzea, katu-aurpegiarekin ezkutuak egiteko biribilkiak bikoiztea, katu-bolatxoak eta buru-hausgarri adimendun bat eraikitzea, minutu bat baino gutxiagoan.\nKatuarekin jolastea: zergatik da hain garrantzitsua?\nKatuek, suspentsorik gabeko jostailuak jostailu erakargarri bihurtzeko gaitasuna dute, eta horrek komuneko paperaren biribilkiak barne hartzen ditu\nKatuek gutxienez 30 minutuko jokoa behar dute egunero, gorputza ez ezik adimena ere formaz mantentzeko. “Jokoa funtsezkoa da bere ongizaterako, fisikoa zein emozionala”, dio Felina Pam Jonhson etologoak. Eguneroko jolaserako gutxieneko ordu-tarteak, jabeekin batera, Espainian bi milioi felidok jasaten duten katuaren gehiegizko pisua prebenitzen du, Konpainiako Animalien Obesitatea Prebenitzeko Elkartearen arabera, eta gurekin lotura emozionala indartzen du.\nKatuentzako jostailuak asmatzea, ordea, ez da beti erraza izaten. Felidoak, berez bitxiak, gutxien ikusten diren objektuez gozatzen dute, kartoizko kaxa hutsez, ilearen gomaz eta aluminiozko paperezko pilotez, eta tresna horiek guztiek eraldatu egiten dute, begien irekidura eta itxieran, katuaren jostailu gustukoenean.\nKomuneko paperaren biribilkiak ez dira salbuespena. Etxeko hondakin horiek felidoen joko-proposamen dibertigarriak izan daitezke, eta, gainera, dirurik gastatu gabe. Nola? Ondoren, tutuak sari-banatzaile dibertigarri eta jostailu dibertigarri bihurtzeko bost ideia genial biltzen dira.\n1. Katuentzako eraztunak\nKatuentzako etxeko jostailuak komuneko paperarekin egiteko lehen proposamena ezin da sinpleagoa izan.\nHona hemen prozedura: itsatsita geratu diren paper-hondarrak kendu eta paper-biribilkia zanpatu.\nOrain, guraizeak baino ez dira geratzen, eta zentimetro bat baino gehiagoko zabalera duten tirak moztu (neurria gutxi gorabeherakoa da), eraztun baten itxura eman eta… zerrendak!\nIdeia sinple hau Squido blogarena da.\n2. Katuentzako sarietan ezkutatzea\nKomuneko paperaren biribilkiak minutu gutxitan katuentzako jostailu erakargarri bihur daitezkeFelinoentzat jostailu higigarri bat egiteko proposamen honek minutu bat baino ez darama.\nHonela egiten da nire Mami felinoaren ideia: biribilkia hartu eta, guraize batzuen laguntzaz, bere barruan, katuari hanka sartzeko adinako tamaina obalatua mozten diogu. Hurrengo urratsa paperezko ezpain-zapi mehe bat egitea da, xafletatik bereiztea eta biribilkiaren alde bakoitza biribilkatutako geruzetako batekin ixtea. Baoaren barruan sari bat sartzea baino ez da geratzen eta… jolastera!\n3. Katuentzako sari-banatzailea\nAurreko proposamenean azaltzen den bezala, felinoentzako sari-banatzaileak tresna egokiak dira, baita ahalik eta jolas nagienak egiteko ere. Horrelako osagarriek pentsu bolatxoak edo etxeko galletak askatzen dituzte, eta lagun iletsuak, berriz, bere jostailuarekin elkarreragiten du.\nCrafty Kitty Cats da komuneko paper-biribilki batekin katuentzako sariak banatzeko jostailua egiteko modu erraz eta ekonomikoa.\nLehenik eta behin, paper-biribilkian kartoi mehe bat margotzen da, punta gizeneko errotuladore baten laguntzaz (urrats hori jauzi egin dezakegu, baina emaitza ez da hain atsegina izango). Gero, kontu handiz tolestu behar da, eta gure erpuruen laguntzarekin, biribilkiaren mutur bat, baina erditik bakarrik. Emaitza katu-aurpegi atsegina izango da, kartoizko bi belarrirekin. Tolesteko prozesua biribilkiaren beste muturretik errepikatzen da, baina lehen kartoizko jostailua, bolatxo zaporetsu batzuekin, jokalari ilunaren gozagarri bihurtuko da. Bideo dibertigarri honetan ikus daitekeen jostailua.\n4. Katuentzako bola… oso eroa!\nFaboritoentzako jostailua da erakargarria eta errazagoa eta azkarragoa, paper-biribilki batekin. Tirak moztu eta batzuk besteekin ahokatzen ditu, Katuen La Loca blogak azaltzen duen moduan. Trikimailua zerrenda ebakitako zerrendak beste zirkulu baten barruan ahokatzen ari da. Emaitza kartoizko bola bat da, trinkoagoa edo trinkoagoa.\nJostailu hori gustura apaindu daiteke, animaliarentzat toxikoak ez diren errotuladoreak edo argizariak erabiliz. Onena haurrentzako materiala aukeratzea da.\nPentsu-bolatxoz betetzen dira, eta… biraka!\n5. Katuentzako buru-hausgarriak\nKomuneko paperaren biribilkiak dituzten katuentzako etxeko jostailuen azken proposamen hori ere oso erraza da, baina felino adimendunari entretenimendu-orduak emango dizkio.\nKartoizko katuentzako buru-hausgarri hau eraiki aurretik, komuneko paperaren 15 biribilkiak bildu behar dira, eta kartoizko kaxa bat egin, gutxi gorabehera zurruna, Four White Paws blogak proposatzen duen bezala.\nBiribilkiak kaxaren barruan sartzen dira: nahikoak badira, batzuen eta besteen presioak lotzen ditu. Kaxa tente egon daiteke, altzari baten hankaren mende, hari pare baten laguntzarekin, hari lotuta, hankari lotuta.\nBiribilkietan sari desberdinak sartzea baino ez da geratzen. Batzuek janaria eraman dezakete; beste batzuek, jostailuren bat; eta beste batzuk, hutsik mantendu, felinoaren jokoa esnatzeko.\nEzagutzen duzu komuneko paperaren biribilkiak dituzten katuentzako etxeko jostailuen beste ideiarik? Iruzkinak atalean partekatu dezakezu. Eskerrik asko!\njugar con gatos-eu juguetes para gatos-eu katuentzako jostailuak egitea manualidades para gatos-eu


Zerbitzu Arloak kale-garbiketari buruzko ordenantza aldatzeko lantalde bat sortzea erabaki du – Ayuntamiento Estella-Lizarra Udala\n2021eko martxoaren 02an\nEstella-Lizarrako Udaleko Zerbitzu Batzordeak gaur erabaki du lan-talde bat osatzea kaleak garbitzeko 1993ko ordenantza aldatzeko. Ordenantza “erabat zaharkituta” geratu da, Arloko zinegotzi Jorge Crespok adierazi duenez. “Talde guztiak ados gaude aldatu egin behar dela, eta ildo horretan lan eginen dugu. Ondoren, parte hartzeko prozesu bat irekiko da, herritarrek ere ekarpenak egin ditzaten”.\nCrespok gaineratu du Gazte Koordinadora Sozialistak aurkeztutako aldaketa-proposamen bat aztertu dela gaur. “Denek ezetsi dute, ez baita komeni planteamendu hori egitea, eta, gainera, orain prozesu hori irekiko da aldatzeko”.\nBatzordean, Agua Saladako putzuan sedimentuak kentzeko egindako lanen berri ere eman da. “Ura berriro harantz ateratzeko asmoz egin da, eta, funtzionatzen duela dirudien arren, koloratzailea botako da egiaztatzeko”.\nHalaber, Aben Sheraq kaleko zoladura eta Espoz y Minako espaloia hobetzea aurreikusi da, tanatorioaren ondoan.\nZuhaitzen sustraiek hondatutako baldosak ordeztu dira, 80 m2 inguruko azaleran, eta txorkoak handitu dira\nAgua Saladako putzuan eginiko lana bukatzear dago\nEstella-Lizarrako Udaleko Zerbitzuen zinegotzigoak Agua Saladako Putzuan egiten ari den lana amaitzear dago. Azken asteetan harresia eta burdin hesia desmuntatu dira, pala...\nGarbiketa sakona Arieta auzoan\nAzken egunotan, Cespa enpresa garbiketa sakona egiten ari da Arieta auzoko kale eta espaloietan, zikinkeria pilatuta baitzegoen. Lanak arin samar ari dira egiten, Zerbitzuetak...


Gizonentzako alkandora koadrodun mahuka-luzea, Dryshell ehunez egina; ehun horrek izerdia xurgatu eta kanporatu egiten du. Gainera, berehala lehortzen da.\nDryshell ehunez egindako mahuka luzeko alkandora koadroduna. Izerdia ondo xurgatzen eta kanporatzen duen ehuna. Berehala lehortzen da. Bi patrika bularraldean.


Herri Ondarea :: Txabolea zohiakaz egin\nTxabolearen teilatua zohiagaz eginda egoan. Lehenengo, goiko gailurra ipinten zan; ostean, eskinetan urkulu bi; eta, gero, goitik behera egurrak, saihetsak. Haren gainean ira apur bat botaten zan, zuztarrak gorantza dirala; eta gainean, zohiak. Landa onak topau behar izaten ziran, eta han ebagi zati borobilak atxurragaz, lur eta guzti. Ha bedarra beherantza dala ipinten zan, behean hasi eta gorantza plegeta. Landeak sikua izan behar dau.


Berdintasunaren Herri Ituna, web bidez atxikitzeko aukera\n2022/06/16 sustatu.com -- Albiste originala ikusi\nEmakundek eta Eusko Jaurlaritzak "Berdintasunaren eta emakumeen kontrako indarkeriarik gabeko bizitzen aldeko Herri Ituna" aurkeztu dute aste honetan, eta webgune batean horren dokumentazioa jartzearekin batera, atxekimenduak jasotzeko web orri bat prestatu dute, hemen. Araba, Bizkaia eta Gipuzkoako eremurako pentsatutako ekimen honetan pertsonalki edo erakude/talde gisa egin daiteke bat.\nHerri Ituna ez da izenpea eman eta atxekimendu soil bat, eta sinatzen duenari urratsez urrats konpromiso batzuekin ados dagoen eta aurrera egiteko prest dagoen galdetzen zaio.\nHortik aurrera, atxekimendua erakusten duten erakundeei beste urrats bat egitera gonbidatuko ditu Emakundek, berdintasun plan bat abiatu aldera, laguntasuna eskainiko dutela "zure erakundeak berdintasunaren arloan duen egoera aztertu, azken 25 urteetan izan diren aurrerapenak eta berdintasunaren arloan etorkizunean izango dituen erronkak identifikatu, horrela 2026rako itunaren 10 esparruetan lortu beharreko konpromiso zehatzak ezartzeko."\nAipaturiko 10 konpromiso horiek dira:\nEmakumeen eta neskatoen ahalduntzea,\nEmakumeen aurkako indarkeria matxista,\nHaurtzaroa eta nerabezaroa,\nEmakumeen mugimenduak eta lidergo feministak\nEta honako dokumentuan zehazten dira banan bana.Esate baterako, Zaintzak (pluralean) delakoan, azpipuntu hauek jasotzen dira:\nZaintzek —ordaindutakoek edo ordaindu gabekoek— bizitzari eusteko, pertsona guztien ongizaterako eta elkarbizitzarako duten berebiziko garrantzia aitortzea eta zaintzaren etika eta praktika zabaltzea bultzatzea, norberaren zaintza barne, batez ere gizonezkoen artean.\nAlderdi publiko eta pribatuan emakumeen eta gizonen arteko zaintzen erantzukizun partekatua bultzatzea, zaintza publikoari geroz eta indar handiagoa emanez eta pertsona guztiak independenteak garela eta zaintzen beharra dugula, etapa batzuetan besteetan baina gehiago, kontuan hartuz.\nZaintzen errespetua eta banaketa zilegiagoa bultzatzea etxeetatik eta familiaeremutik atera daitezen batez ere emakumeek egiten dituzten zaintza asko eta gizonek, erakundeek, enpresek, eragile sozial eta ekonomikoek, komunitateak eta orokorrean gizarteak ere horren erantzukizuna har dezaten.\nZaintzen sektoreari duintasuna ematea eta horretan lan egiten dutenen baldintzak hobetzea, lan mota hori batez ere prekarizatuta dago etxeko langileen kasuan.\nEtxeko lanak eta zaintzak egiten dituzten pertsona zaurgarrienek ere norbere zaintzarako, bizitza osasuntsuak izateko eta lana bezalako baliabideak izateko eskubidea ere izateko neurriak bultzatzea. Pertsona horien adibide dira guraso bakarreko familia.\nHerri Itun honen webgunea, hemen.\nAtxikimendu prozesua: hemendik.\nHamar konpromisoen dokumentua (PDF)\nDosier ilustratua (PDF)\nHerri Itunaren aurkezpenaren albistea (Irekia).


Euskararen Eguna ospatzeko ekintzak . diariovasco.com\nEuskararen Eguna ospatzeko ekintzak\nGaur izango dira nagusienak, hala nola, jolasak eta kantua eskolan, txokolate beroa, proiekzioa eta Miñaripe lehiaketa\nEuskaren Eguna delarik abenduaren 3a, hainbat ekintza antolatu dira, atzo kantu poteoarekin hasi zak. Gaur izango dira ekitaldi nagusienak; goizean, 10:00etan, Herri eskolan, herri kirol eta jolas jaialdia izango da eta 12:00etan kantu emanaldia. Arratsaldean, 16:30ean, plazan, txokolate beroa banatuko da. 16:45ean, 'Barriola San Adriango Azeria' filma izango da ikuskizun. Bukatzeko, 18:00etan, Miñaripe lehiaketa jokatuko da Botikaxarren. Bihar, eguerdiko 12:00etan, Ipuin, bertso eta marrazki lehiaketaren sari banaketa egingo da.\nMendi Elkarteak eta Laiotz Herri Eskolak antolatuta, Segurako mugen zatitxo bat -Idiazabal, Mutiloa eta Zeraingo mugen zehar- ezagutzeko txangoa igandean. 8:30ean abiatuta.


Kuotak bete ez arren, estatuek iheslari gehiago hartzea nahi du EBk | Mundua | Berria\nKuotak bete ez arren, estatuek iheslari gehiago hartzea nahi du EBk\n50.000 iheslari jasotzeko proposamena aurkeztu du Europako Batzordeak. Schengengo Ituna aldatzeko prest agertu da Brusela\nSiriako errefuxiatu talde bat Alemaniako enbaxadaren aurrean kexaka, Grezian. YANNIS KOLESIDIS / EFE\nEuropako Batzordeak 50.000 errefuxiatu gehiago jasotzeko proposamena aurkeztu du. Horiek EB Europako Batasunetik kanpo dauden estatuetatik iritsiko lirateke. Horretarako, batzordeak 500 milioi euroko laguntza ezarriko du datozen bi urteetan, 10.000 euro iheslari bakoitzeko. EBko herrialdeek Italian eta Grezian dauden 180.000 iheslari jasotzeko epea amaitu den aste berean egin dute proposamena. Epe horretan, ordea, ia herrialde bakar batek ere ez ditu bete ezarritako kuotak: ezarritako bost iheslaritik bat mugitu dute.\n«Elkartasuna ez da gelditu behar: estatu kideek elkartasuna erakusten jarraitu behar dute», adierazi du Dimitris Avramopulos Barne komisarioak. Elkartasun hori bideratu nahian hasiko dute «borondatezko» programa berria. Aurretik, ordea, Europako Parlamentuaren eta estatu kideen baietza behar du proposamenak.\nEBko estatuen elkartasuna, baina, 2015ean ezarritako akordiotik urrun geratu da. Plan hark 2015. eta 2016. urteen artean Greziara eta Italiara iritsitako 1,4 milioi immigranteetatik 180.000 estatuetan ezartzea zuen helburu, baina 29.144 lekualdatu dituzte. Malta izan da ezarritako zifra bete duen bakarra (%113). Finlandia (%93) eta Irlanda (%81) ere gertu ibili dira. Halere, gutxiengoa dira batasunean. Espainiak egokitutakoen %13 jaso ditu —189 Hego Euskal Herrian daude— eta Frantziak, %21. Poloniak, Hungariak, Txekiar Errepublikak eta Eslovakiak, zuzenean, parte ez hartzea erabaki zuten.\nPlan berriaren helburua, ordea, ez da jada Europako Batasunean dauden iheslariak banatzea. Kuota sistemaren porrota ikusita, EBtik kanpo «lehen lerroan» dauden estatuetatik iritsiko lirateke EBra: Turkiatik, Ekialde Hurbiletik, Afrikako Adarretik eta Afrika iparraldetik.\nHango biztanleriaren zatirik «ahulenaren» harrerarekin Mediterraneo erdialdetik iristen den «immigrazio ilegala» egonkortu eta UNHCR Nazio Batuen Erakundeko Errefuxiatuen Agentziaren lana erraztuko lituzkete, batzordearen esanetan. «Ezin dugu elkartasuna gelditu; jende hori etsita dago», esan du Avramopulosek. Horregatik, estatuek «asmo handiko konpromisoekin» erantzutea espero du Barne komisarioak.\nEstatu kide guztiak animatu dituzte errefuxiatuak hartzeko ekimen pribatuak bultzatzera, gizarte zibileko elkarteek harrerak antolatu ahal izateko.\nBestalde, «asilo eskubiderik gabeko» immigranteen itzulerak bultzatu nahi dituzte. Egun, horien %36 itzularazten da euren herrialdeetara. Bruselaren ustez, zifra hori «apalegia» da, eta lana hobetu beharra dago «fronte horretan».\nBarne mugak gogortzera\nEgun berean, Europako Batzordeak proposamena egin du EBko estatuen arteko Schengen mugarik gabeko guneen akordioari aldaketak egiteko. Proposamena aurrera eramanez gero, bi urtetik hirura igaroko litzateke kide bakoitzak barne kontrolak ezartzeko duen gehienezko epea. Avramopulosek azaldu du «azken errekurtso» gisa erabili beharrekoak direla kontrol horiek, «terrorismo mehatxuari» aurre egiteko: «Mugitzeko askatasunaren eta segurtasuna bermatzeko borrokaren arteko oreka aurkitu behar dugu».\nBarne mugetako kontrol sistematikoen ezarpena segurtasun nazionalerako edo ordena publikorako «mehatxu larrien» aurrean erabiltzen da. Egungo araudien arabera, 30 egunez ezar daitezke kontrolak, sei hilabetera luzatzeko aukerarekin, bi urteraino salbuespenetan. Ezarpen hori luzatzea erraztu nahi du proposamenak, «mehatxuak irauten badu»: sei hilabeteko luzapenetik urtebetera, eta, salbuespenetan, hiru urtera. Hori egiteko, baina, estatu barruan «neurri indartsuak» ezartzen ari direla arrazoitu beharko dute; salbuespen egoera, adibidez.\nBetiere, estatuek Europako Batzordeari eman beharko liokete luzatzeko nahiaren berri. Batzordeak Europako Kontseiluari egoera aurkeztu, eta azken horren gomendioak baimenduko luke edo ez luzapena.\nEgun, sei estatuk dute kontrol mota hori indarrean. Frantziak, 2015eko Parisko atentatuen ondorioz. Alemaniak, Austriak, Danimarkak, Suediak eta Norvegiak, berriz, 2016an ezarri zuten, errefuxiatu krisiari erantzuteko.


Iraila bukaeran emango dute jakitera Leintz Ibarraundi fundazioaren logotipoa - Eskoriatza - Goiena.eus\nIraila bukaeran emango dute jakitera Leintz Ibarraundi fundazioaren logotipoa\nIker Barandiaran 2007-09-20 20:27\nIrailaren bukaeran jakingo dugu Leintz Ibarraundi Fundazioaren logotipo lehiaketaren epaia. Irabazleak 2.000 euro jasoko ditu, eta aukeratutako lanak fundazioa irudikatuko du.\nIraila bukaeran jakingo dugu Leintz Ibarraundi Fundazioaren logotipo lehiaketaren epaia. Hala jakinarazi digu Eskoriatzako alkate Pedro Lasagabasterrek. Irabazleak 2.000 euroko saria jasoko du, eta aukeratutako lanak fundazioa irudikatuko du.\nLehiaketa ekainean deitu zuen Leintz Ibarraundi Fundazioak eta, batez ere, diseinu grafikoan diharduten aditu eta profesionalei zuzendu zieten deialdia. Hala, orduan jakinarazi zuten baloraziorako irizpideak zeintzuk izango diren: erabilitako formen itxura berritzailea, fundazioaren helburuen adierazle izatea, logotipoa fundazioaren izenarekin modu egokian integratzea, originaltasuna, eta kalitatea eta adierazgarritasuna, hain zuzen ere.\nUztailaren erdialdean bukatu zen lanak aurkezteko epea. Eta orduko patronatuak erabakia bi eguneko epean ematea aurreikusi zuen. Egungo patronatuak, baina, gurago izan du erabakia hartzeko denbora gehiago hartzea, "gauzak hobeto egitearren", alkatearen esanetan. Patronatua Udaleko hiru ordezkarik eta Eusko Ikaskuntzako beste bik osatzen dute.\nHorrez gain, logotipo lehiaketa deitu zutenean, fundazioaren orduko arduradunen asmoa zen epaimahaia fundazioaren patronatuak osatzea, baina egungo udalbatzarrak ez du uste hori egokia denik. "Patronatua bost lagunek bakarrik osatzen dugu, gutxiegi da, eta gainera ez gara diseinu grafikoan adituak", azaldu zigun Pedro Lasagabaster alkateak.\nHorregatik, ibarreko adituei lan horien gainean galdetu diete eta jende askoren artean erabakia hartu dute: "Diseinu adituez gain, zinegotzi guztiei eta udaleko hainbat langileri esan diegu iritzia emateko, erabakia sozializatzeko asmotan", azaldu zigun alkateak.\nErabakia askoren artean\nLehiaketara 30 lanetik gora aurkeztu dituzte, eta dagoeneko horietako batzuk atzera bota dituzte, finalistak aukeratu dituztelako. Hala jakinarazi diete baztertutako lan horien egileei orain dela egun gutxi.\nBehin finalisten izenak batuta, azkeneko erabakia datozen asteotan hartuko dutela jakinarazi dute. Hain zuzen ere, seguruenik, irailaren bukaeran emango dute jakitera logotipoa bera eta irabazlearen izena.\nLeintz Ibarraundi Fundazioarekin lotuta, horren ardura duten Udaleko ordezkariek azaldu digute euren asmoa dela fundazioa kudeatuko duen arduradun edo koordinatzaile bat kontratatzea. Ezinbestekotzat dute figura hori sortzea. Dagoeneko hasi dute kontratazio prozesu hori, eta datorren hilabeterako zabalduko dituzte horren gaineko zehaztasunak.


Taldearekin konektatu, elkar ikusi, mugitu, aktibatu, destensionatu, ondo pasatzea\nGaiak: Harrera Talde kohesioa\nGaiak: Koiuntura analisiak Komunikazioa Eztabaidak Diagnostikoak Herri hezkuntza Estrategiak Formakuntza politikoa Ezagutza jolasak Plangintza egiteko\nArazoak eta aldaketarako alternatiba eta proposamenak sistematizatzeko dokumentu estrategikoa.\nGaiak: Gatazkak Diagnostikoak Plangintza egiteko Sistematizazioa\nPartaideek problematika baten aurrean konponbide posibleen inguruan hausnartzeko, modu sortzaile batean.\nGaiak: Koiuntura analisiak Gatazkak Diagnostikoak\nProblematika ezberdinetako agente gakoak analizatu, baita hauen eragina eta indarren korrelazioa.\nDinamikaren helburua parte-hartzaileek haien lurraldeko agenteen, hauen eraginaren (positiboa, negatiboa edota anbibalentea), botere indarren eta problematika zehatz baten inguruko informazioa jasotzea da.\nGaiak: Koiuntura analisiak Diagnostikoak Hausnarketa\nArazoen zuhaitzaren bidezko analisia erreminta parte-hartzaile bat da, arazo nagusiak identifikatzen laguntzen duena, bai eta hauen kausa eta ondorioak ere. Horrela, planifikatzaileak haien helburuak definitzea baimentzen du, eta hauek lortzeko estrategiak planteatzea ere.\nGaiak: Koiuntura analisiak Gatazkak\nEspazio seguruak sortzen\nEspazio seguruak lortzeko eta emakumenganako arriskuak ekiditeko mekanismoen gida.\nGaiak: Herri hezkuntza Feminismoak Barne funtzionamendua eta horizontaltasuna\n'Besteengaineko boterea' ulertzen: boterearen analisirako hastapena\nDinamika honek botere formala, ikusezina eta ezkutuko boterea aurkezten ditu eta hauen adibide ezberdinak azaltzen ditu. Gainera, bakoitzak haren testuinguruak botereak nola funtzionatzen duen ikertzeko marko bat eskaintzen du ere, 'besteengaineko' botereari aurre egiteko estrategiak garatzeko balio izango duena.\nGaiak: Gatazkak Herri hezkuntza Barne funtzionamendua eta horizontaltasuna\nBoterearen analisia estrategiak eraikitzeko\nBoterearen markoa gure testuinguru zehatzari aplikatzeak boterearen alderdi konplexuen analisian lagungarria izango zaigu. Boterearen forma ezberdinak ezagutzen lagunduko digu eta 'zerbait/norbaiten gaineko' botereari aurre egiteko eta botere 'eraldatzailea' eraikitzen lagunduko diguten estrategiak garatzen lagunduko digu.\nGaiak: Gatazkak Barne funtzionamendua eta horizontaltasuna Zapalkuntza anizkoitza